CELEX: 32018D0119
Language: ro
Date: 2017-09-18 00:00:00
Title: Decizia (UE) 2018/119 a Comisiei din 18 septembrie 2017 privind ajutorul de stat SA.47702 (2017/C) (ex 2017/N) – Regatul Unit – Pachet alternativ pentru înlocuirea angajamentului Royal Bank of Scotland de a cesiona activitatea Rainbow [notificată cu numărul C(2017) 6184] (Text cu relevanță pentru SEE. )

31.1.2018   
            
            
               RO
            
            
               Jurnalul Oficial al Uniunii Europene
            
            
               L 28/49
            
         DECIZIA (UE) 2018/119 A COMISIEI
   din 18 septembrie 2017
   privind ajutorul de stat SA.47702 (2017/C) (ex 2017/N) – Regatul Unit
   Pachet alternativ pentru înlocuirea angajamentului Royal Bank of Scotland de a cesiona activitatea Rainbow
   
      
         [notificată cu numărul C(2017) 6184]
      
   
   (Numai textul în limba engleză este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 108 alineatul (2) primul paragraf,
   având în vedere Acordul privind Spațiul Economic European, în special articolul 62 alineatul (1) litera (a),
   după ce a invitat părțile interesate să își prezinte observațiile în conformitate cu dispoziția (dispozițiile) menționată(e) anterior (1) și având în vedere observațiile acestora,
   întrucât:
   1.   PROCEDURA
   
   
               (1)
            
            
               Prin deciziile din 14 decembrie 2009 (2) („decizia de restructurare”), Comisia a declarat că o serie de măsuri de ajutor de stat (3) acordate întreprinderii Royal Bank of Scotland („RBS”) sunt compatibile cu piața internă. S-a ajuns la această concluzie pe baza planului de restructurare („planul de restructurare”) și a angajamentelor („angajamentele”) emise de către guvernul Regatului Unit („autoritățile din Regatul Unit”).
            
         
               (2)
            
            
               Prin decizia din 9 aprilie 2014 (4) („decizia de restructurare modificată”), Comisia a declarat că lista angajamentelor modificate care îi fusese notificată (5) („angajamentele modificate”) nu constituie ajutor de stat. De asemenea, angajamentele modificate nu afectează concluzia la care s-a ajuns în decizia de restructurare, conform căreia ajutorul de stat acordat întreprinderii RBS este compatibil cu piața internă în temeiul articolului 107 alineatul (3) litera (b) din Tratatul privind funcționarea Uniunii Europene (TFUE).
            
         
               (3)
            
            
               De la adoptarea deciziei de restructurare modificate, serviciile Comisiei, autoritățile din Regatul Unit și RBS (în mod direct sau prin mandatarul însărcinat cu monitorizarea numit în temeiul deciziei de restructurare) au avut frecvent schimburi de opinii sub formă de reuniuni, teleconferințe și schimburi de e-mailuri și de documente.
            
         
               (4)
            
            
               La 17 februarie 2017, Her Majesty's Treasury („HMT”) a anunțat în mod public că va urmări să obțină o modificare formală vizând înlocuirea angajamentului de cesionare a activității Rainbow (6) cu un pachet de măsuri menite să ducă la o creștere a concurenței pe piața serviciilor bancare pentru IMM-uri și întreprinderi de dimensiuni medii (7) („piața serviciilor bancare pentru IMM-uri și întreprinderi de dimensiuni medii”).
            
         
               (5)
            
            
               Prin scrisoarea din 2 martie 2017, autoritățile din Regatul Unit au transmis Comisiei o cerere oficială de a înlocui angajamentul privind cesionarea așa-numitei activități Rainbow, astfel cum fusese identificat în decizia de restructurare (8) și modificat ulterior în decizia de restructurare modificată (9).
            
         
               (6)
            
            
               Prin scrisoarea din 4 aprilie 2017 („decizia de inițiere”), Comisia a informat autoritățile din Regatul Unit că a decis să inițieze procedura prevăzută la articolul 108 alineatul (2) din TFUE cu privire la această cerere.
            
         
               (7)
            
            
               La 5 mai 2017, decizia de inițiere a fost publicată în Jurnalul Oficial al Uniunii Europene
                   (10). Comisia a invitat părțile interesate să își prezinte observațiile.
            
         
               (8)
            
            
               La 8 mai 2017, autoritățile din Regatul Unit au transmis răspunsul la decizia de inițiere.
            
         
               (9)
            
            
               În mai și iunie 2017, Comisia a primit observații de la părțile interesate. Au fost organizate reuniuni cu unele părți interesate, pentru a clarifica observațiile primite. Comisia a pus la dispoziția autorităților din Regatul Unit observațiile primite de la părțile interesate.
            
         
               (10)
            
            
               La 22 iunie 2017, autoritățile din Regatul Unit au transmis răspunsul la observațiile primite de la părțile interesate și la observațiile primite ca parte a exercițiului de testare a pieței al autorităților din Regatul Unit (11).
            
         
               (11)
            
            
               Prin scrisoarea din 28 iulie 2017, autoritățile din Regatul Unit au trimis Comisiei o notificare actualizată, care prezenta o actualizare a pachetului alternativ propus în notificarea inițială din 2 martie 2017.
            
         2.   OBSERVAȚIE SUPLIMENTARĂ
   
   
               (12)
            
            
               Dat fiind faptul că Regatul Unit și-a notificat, la data de 29 martie 2017, intenția de a părăsi Uniunea Europeană, în conformitate cu articolul 50 din Tratatul privind Uniunea Europeană, tratatele vor înceta să se aplice Regatului Unit de la data intrării în vigoare a acordului de retragere sau, în lipsa acestuia, în termen de doi ani de la notificare, cu excepția cazului în care Consiliul European, în acord cu Regatul Unit, decide prelungirea acestei perioade. În consecință, și fără a aduce atingere dispozițiilor din acordul de retragere, prezenta decizie se aplică numai până în momentul în care Regatul Unit încetează să mai fie stat membru.
            
         3.   DESCRIEREA DETALIATĂ A MĂSURII/AJUTORULUI
   
   3.1.   RBS ȘI PUNEREA ÎN APLICARE A PLANULUI DE RESTRUCTURARE ȘI A PLANULUI DE RESTRUCTURARE MODIFICAT
   
   3.1.1.   RBS
   
               (13)
            
            
               Cu sediul în Edinburgh, RBS (12) este unul dintre cele mai mari grupuri de servicii financiare din Europa, care prestează servicii pentru clienți persoane fizice, persoane juridice și instituții. La sfârșitul anului 2016, RBS a înregistrat un bilanț total de 799 de miliarde GBP (13) și active totale ponderate în funcție de risc („RWA”) (14) de 228 de miliarde GBP.
            
         
               (14)
            
            
               O descriere detaliată a măsurilor de ajutor de stat în favoarea RBS se regăsește în considerentele 31-54 din decizia de restructurare. Decizia de restructurare modificată (15) a indicat faptul că singura măsură de asistență financiară neîncheiată sau nerambursată încă în 2013 era recapitalizarea în valoare de 45,5 miliarde GBP în acțiuni ordinare și acțiuni din clasa B (16), la care se referă acțiunea cu acces la dividende (Dividend Access Share - „DAS”) deținută de stat. DAS a fost creată pentru a acorda autorităților din Regatul Unit drepturi sporite la dividende.
            
         
               (15)
            
            
               În august 2015, autoritățile din Regatul Unit au vândut 5,4 % din bancă, (17) ceea ce a reprezentat prima vânzare de acțiuni deținute de guvern în grupul RBS. Toate acțiunile din clasa B au fost convertite în acțiuni ordinare în octombrie 2015 (18). În ceea ce privește DAS, RBS a plătit autorităților din Regatul Unit un dividend final în martie 2016, iar DAS a fost retrasă ulterior (19). Ca urmare a acestor acțiuni, autoritățile din Regatul Unit dețin în prezent 8,4 miliarde de acțiuni ordinare în cadrul RBS, reprezentând 71,2 % din capitalul social ordinar al societății (20).
            
         3.1.2.   PUNEREA ÎN APLICARE A ANGAJAMENTELOR ȘI A ANGAJAMENTELOR MODIFICATE
   
               (16)
            
            
               Punerea în aplicare a angajamentelor de cesionare și comportamentale care au condus la decizia de restructurare modificată este descrisă în mod detaliat în considerentele 12-22 din decizia de restructurare modificată.
            
         
               (17)
            
            
               Punerea în aplicare a angajamentelor incluse în decizia de restructurare modificată este descrisă în considerentele 15-16 din decizia de inițiere. RBS a finalizat aceste cesionări înainte de termenele angajate, cu excepția angajamentului cu privire la cesionarea activității Rainbow.
            
         3.2.   ANGAJAMENTUL DE A CESIONA ACTIVITATEA RAINBOW
   
   
               (18)
            
            
               Angajamentele și angajamentele modificate au inclus cesionarea mai multor activități, inclusiv a activităților sucursalelor RBS din sectorul comerțului cu amănuntul și al IMM-urilor din Anglia și Țara Galilor, precum și a activităților sucursalelor NatWest din sectorul comerțului cu amănuntul și al IMM-urilor din Scoția, împreună cu cesionarea activității directe pentru IMM-uri și anumiți clienți întreprinderi de dimensiuni medii („activitatea Rainbow”). Termenul inclus în decizia de restructurare a fost 31 decembrie 2013, iar în decizia de restructurare modificată termenul a fost prelungit până la 31 decembrie 2017.
            
         
               (19)
            
            
               În evaluarea compatibilității ajutorului de care beneficiază RBS în decizia de restructurare, Comisia a constatat că angajamentul de a cesiona activitatea Rainbow a contribuit la limitarea denaturării concurenței create de ajutorul de pe piața serviciilor bancare pentru IMM-uri și întreprinderi de dimensiuni medii din Regatul Unit.
            
         
               (20)
            
            
               O descriere detaliată a procesului parcurs de RBS și de autoritățile din Regatul Unit pentru a cesiona activitatea Rainbow, precum și a dificultăților conexe întâmpinate, este prezentată în considerentele 19-25 din decizia de inițiere.
            
         
               (21)
            
            
               Prin scrisoarea din 2 martie 2017, autoritățile din Regatul Unit au transmis Comisiei cererea de a înlocui angajamentul privind cesionarea activității Rainbow cu un pachet alternativ de angajamente. Prin scrisoarea din 28 iulie 2017, autoritățile din Regatul Unit au trimis Comisiei o notificare modificată, care prezenta o actualizare a pachetului alternativ propus în notificarea inițială.
            
         3.3.   PACHETUL ALTERNATIV ACTUALIZAT PROPUS DE AUTORITĂȚILE DIN REGATUL UNIT
   
   
               (22)
            
            
               Potrivit autorităților din Regatul Unit, obiectivul pachetului alternativ propus este, având în vedere dificultățile aferente cesionării activității Rainbow (21), acela de a găsi o alternativă care să fie cel puțin echivalentă cu angajamentul inițial de a cesiona activitatea Rainbow în ceea ce privește domeniul de aplicare și impactul și care, de asemenea: (i) să aibă un impact mai rapid și, astfel, să atenueze mai eficient orice denaturare a concurenței; (ii) să țină seama de condițiile actuale de pe piață și de nevoile specifice ale entităților concurente („entitățile concurente”) (22) și alte altor potențiali noi operatori pe piața serviciilor bancare pentru IMM-uri și întreprinderi de dimensiuni medii din Regatul Unit; și (iii) să nu pună în pericol viabilitatea întreprinderii RBS.
            
         
               (23)
            
            
               Pachetul alternativ actualizat include o serie de măsuri corective comportamentale și constă în două elemente
               
                           (a)
                        
                        
                           Fondul pentru capacități și inovare („măsura A”); și
                        
                     
                           (b)
                        
                        
                           Schema de stimulente pentru schimbarea furnizorului („măsura B”).
                        
                     
         
               (24)
            
            
               Pentru gestionarea și controlul Fondului pentru capacități și inovare și al Schemei de stimulente pentru schimbarea furnizorului ar urma să fie înființat un organism independent („organismul”) (23).
            
         
               (25)
            
            
               Pachetul alternativ actualizat ar urma să fie finanțat de RBS. Autoritățile din Regatul Unit estimează că, în total, costul pachetului suportat de RBS se va situa între [0,51,5] miliarde GBP, luând în considerare costul de investiție inițial și o scădere în timp a veniturilor RBS (24).
            
         3.3.1.   FONDUL PENTRU CAPACITĂȚI ȘI INOVARE („MĂSURA A”)
   
               (26)
            
            
               Fondul pentru capacități și inovare ar urma să se ridice la suma de 425 de milioane GBP, care ar urma să fie distribuită entităților eligibile (i) pentru a dezvolta capacitatea de a concura cu RBS în privința prestării de servicii bancare pentru IMM-uri; și/sau (ii) pentru a dezvolta și îmbunătăți produsele și serviciile financiare care sunt disponibile pentru IMM-uri. Proiectele de investiții care ar putea beneficia de sprijin trebuie să vizeze scopurile permise (25).
            
         
               (27)
            
            
               Fondul pentru capacități și inovare ar urma să fie împărțit în patru grupuri, iar fondurile ar urma să fie puse la dispoziție astfel cum se prevede în tabelul 1:
               
                  Tabelul 1
               
               
                  Granturi disponibile pentru Fondul pentru capacități și inovare
               
               
                           Grupul
                        
                        
                           Scopul
                        
                        
                           Granturile disponibile
                        
                     
                           
                                       A.
                                    
                                    
                                       Grupul pentru capacități avansate de conturi curente de afaceri (BCA) (26) (280 de milioane GBP)
                                    
                                 
                        
                           Facilitarea dezvoltării unor oferte de produse de tip BCA mai avansate și a unor seturi de produse auxiliare de către bănci cu o capacitate de conturile curente de afaceri existentă și substanțială
                        
                        
                           1 × 120 de milioane GBP
                           1 × 100 de milioane GBP
                           1 × 60 de milioane GBP
                        
                     
                           
                                       B.
                                    
                                    
                                       Grupul pentru dezvoltare a capacităților de conturile curente de afaceri (80 de milioane GBP)
                                    
                                 
                        
                           Facilitarea modernizării ofertelor de produse de tip BCA existente sau dezvoltarea unor propuneri noi
                        
                        
                           1 × 50 de milioane GBP
                           2 × 15 milioane GBP
                        
                     
                           
                                       C.
                                    
                                    
                                       Grupul pentru creditare și plăți inovatoare (40 de milioane GBP)
                                    
                                 
                        
                           Facilitarea dezvoltării unor activități noi și existente de creditare și de plăți pentru IMM-uri, cu un accent deosebit pe facilitarea dezvoltării unor noi tehnologii pentru piețele relevante
                        
                        
                           4 × 10 milioane GBP
                        
                     
                           
                                       D.
                                    
                                    
                                       Fondul pentru inovare fintech pentru servicii financiar-bancare pe segmentul de corporate (25 de milioane GBP)
                                    
                                 
                        
                           Facilitarea comercializării de tehnologie financiară relevantă pentru IMM-uri
                        
                        
                           5 × 5 milioane GBP
                        
                     Cele mai mari plăți din Fondul pentru capacități și inovare ar urma să fie orientate către entități cu o capacitate de conturi curente de afaceri existentă puternică. Cele mai mari trei granturi vor fi acordate entităților cu astfel de capacități, consolidând capacitatea acestora de a concura cu RBS în privința prestării de servicii bancare și a furnizării de produse financiare pentru IMM-uri. Criteriile de eligibilitate ale diferitelor grupuri sunt descrise mai detaliat în considerentele 28-31.
            
         
               (28)
            
            
               Criteriile de eligibilitate pentru grupul A: Acest grup ar urma să fie deschis pentru orice entitate care atrage depozite:
               
                           (a)
                        
                        
                           care are o ofertă de produse de tip BCA;
                        
                     
                           (b)
                        
                        
                           care este autorizată de Prudential Regulation Authority (Autoritatea de Reglementare Prudențială) din Regatul Unit pentru a accepta depozite;
                        
                     
                           (c)
                        
                        
                           a cărei societate-mamă de cel mai înalt rang este sau ea însăși este, la data depunerii cererii, o entitate cu sediul în Regatul Unit, în Uniunea Europeană, în Spațiul Economic European sau în Elveția și este o entitate care atrage depozite sau un holding financiar;
                        
                     
                           (d)
                        
                        
                           care deține active brute în Regatul Unit cu o valoare mai mică de 350 de miliarde GBP astfel cum reiese din ultima situație financiară consolidată publicată (sau din bilanțul intermediar);
                        
                     
                           (e)
                        
                        
                           al cărei venit în Regatul Unit corespunde în principal prestării de servicii de atragere de depozite, de creditare sau de plată către persoane fizice și întreprinderi din Regatul Unit; și
                        
                     
                           (f)
                        
                        
                           care și-a exprimat intenția de a își extinde oferta comercială pentru IMM-uri prin dezvoltarea de noi produse, prin extinderea pe noi piețe geografice din Regatul Unit sau în noi sectoare de activitate și/sau investind în nivelurile de servicii pentru clienți.
                        
                     
         
               (29)
            
            
               Criteriile de eligibilitate pentru grupul B: ar urma să se aplice aceleași criterii de eligibilitate ca cele prezentate la considerentul 28 cu privire la grupul A, cu excepția faptului că entitatea nu trebuie să aibă o ofertă de produse de tip BCA în prezent (deși aceasta trebuie, cel puțin, să își fi declarat în mod public intenția de a lansa o astfel de ofertă).
            
         
               (30)
            
            
               Criteriile de eligibilitate pentru grupul C: acest grup ar urma să fie deschis pentru entitățile din grupul A, pentru entitățile din grupul B și pentru orice altă entitate:
               
                           (a)
                        
                        
                           a cărei societate-mamă de cel mai înalt rang este sau ea însăși este, la data depunerii cererii, o entitate cu sediul în Regatul Unit, în Uniunea Europeană, în Spațiul Economic European sau în Elveția;
                        
                     
                           (b)
                        
                        
                           care obține (sau, dacă respectiva entitate face parte dintr-un grup, acel grup obține) cea mai mare parte a veniturilor din prestarea de servicii financiare pentru persoane fizice și întreprinderi; și
                        
                     
                           (c)
                        
                        
                           care oferă sau și-a exprimat intenția de a își extinde oferta comercială pentru a include servicii de creditare sau de plată pentru IMM-uri în Regatul Unit sau servicii de plăți internaționale pentru IMM-uri.
                        
                     
         
               (31)
            
            
               Criteriile de eligibilitate pentru grupul D: acest grup ar urma să fie deschis pentru orice entitate:
               
                           (a)
                        
                        
                           a cărei societate-mamă de cel mai înalt rang este sau ea însăși este, la data depunerii cererii, o entitate cu sediul în Regatul Unit, în Uniunea Europeană, în Spațiul Economic European sau în Elveția;
                        
                     
                           (b)
                        
                        
                           care fie furnizează sau dezvoltă produse sau servicii financiare în mod preponderent către sau pentru IMM-uri din Regatul Unit, fie furnizează produse sau servicii pentru IMM-uri din Regatul Unit; și
                        
                     
                           (c)
                        
                        
                           care a mobilizat capital în valoare de cel puțin 1 milion GBP în perioada de trei ani înainte de data prezentării argumentelor economice către organism.
                        
                     
         
               (32)
            
            
               Organismul ar urma să gestioneze și să controleze Fondul pentru capacități și inovare. Organismul este conceput pentru a fi independent atât de RBS, cât și de autoritățile din Regatul Unit, și va dispune de competențele necesare pentru a-și îndeplini sarcina de a administra sau de a asigura administrarea cererilor pentru Fondul pentru capacități și inovare, precum și monitorizarea utilizării fondurilor. Vor exista patru grupuri de garanții cu privire la utilizarea fondurilor de către entitățile destinatare care ar urma să funcționeze pe tot ciclul de viață al fondului: (i) garanții înainte de plată, (ii) raportare și monitorizare continuă de către organism, (iii) dreptul de audit al organismului și (iv) dreptul organismului de a recupera fondurile (claw back).
            
         
               (33)
            
            
               Primul grup de garanții intervine înainte de plată. Solicitanții vor trebui să prezinte organismului un plan de afaceri care să prezinte, cu un nivel rezonabil de detaliere, modul în care solicitantul propune să utilizeze orice fonduri acordate. Ulterior, organismul trebuie să analizeze fiecare element al planului în funcție de o serie de factori prestabiliți și dacă planul corespunde scopurilor permise (27).
            
         
               (34)
            
            
               Al doilea grup de garanții constă în raportarea și monitorizarea continuă de către organism: destinatarii vor raporta trimestrial organismului pentru o perioadă de 18 luni (organismul va întocmi propriul său raport anual privind modul în care a administrat fondul). Raportul va conține detalii privind modul în care au fost utilizate fondurile primite, inclusiv suma totală cheltuită în ultimele trei luni. În cazul entităților din grupul A, al entităților din grupul B și al entităților din grupul C, raportul va include:
               
                           (a)
                        
                        
                           o scurtă prezentare a evoluției activității pentru IMM-uri a entității în anul precedent;
                        
                     
                           (b)
                        
                        
                           o imagine de ansamblu și o cuantificare a investițiilor făcute în activitatea relevantă în ultimele trei luni și modul în care aceste evoluții se raportează la argumentele economice ale acesteia;
                        
                     
                           (c)
                        
                        
                           detalii privind volumele de activitate pentru IMM-uri a entității, inclusiv cifrele în materie de clienți și de conturi curente de afaceri, soldurile creditelor și ale depozitelor;
                        
                     
                           (d)
                        
                        
                           confirmarea că tragerile din Fondul pentru capacitățile destinate IMM-urilor au fost utilizate în scopurile permise; și
                        
                     
                           (e)
                        
                        
                           alte elemente convenite de organism împreună cu entitatea destinatară.
                        
                     
         
               (35)
            
            
               Al treilea grup de garanții constă în dreptul de audit al organismului: organismul ar urma să aibă capacitatea contractuală de a desemna o „persoană calificată” (28) care să investigheze și să auditeze utilizarea fondurilor de către destinatari în cazul în care organismul a avut motive să pună la îndoială faptul că destinatarul utiliza în mod adecvat și complet fondurile primite în cadrul măsurii A.
            
         
               (36)
            
            
               Al patrulea grup de garanții constă în dreptul organismului de a recupera fondurile: dacă organismul consideră (în urma unui audit sau din alte motive) că a avut loc o încălcare gravă a acordului încheiat între organism și destinatar, cel dintâi poate solicita recuperarea fondurilor plătite deja celui din urmă. Aceasta include orice neutilizare a sumei finanțate în scopurile permise sau orice utilizare a sumei finanțate în scopuri interzise (29): în astfel de cazuri, organismul poate solicita destinatarului să remedieze încălcarea sau poate solicita rambursarea (integrală sau parțială a) sumei finanțate.
            
         
               (37)
            
            
               Dispozițiile privind stabilirea utilizării fondurilor din grupul A, grupul B și grupul C vor include dispoziții care să prevadă că:
               
                           (a)
                        
                        
                           entitatea va utiliza grantul în scopuri care au o legătură demonstrabilă cu (i) îmbunătățirea rezultatelor privind clienții pentru IMM-uri; și/sau (ii) extinderea capacității antreprenoriale a entității, a ofertei de produse și/sau a piețelor țintă pentru a își îmbunătăți oferta pentru IMM-uri („principiile generale”).
                        
                     
                           (b)
                        
                        
                           grantul poate fi utilizat de către entitate pentru a își acoperi cheltuielile de capital sau cheltuielile de funcționare în legătură cu următoarele scopuri („scopurile permise”):
                           
                                       (1)
                                    
                                    
                                       dezvoltarea sistemelor și/sau a infrastructurii necesare pentru a își extinde fie, (i) în cazul unei entități din grupul A sau al unei entități din grupul B, activitatea de servicii bancare pentru IMM-uri, fie, (ii) în cazul unei entități din grupul C, activitatea de creditare pentru IMM-uri sau activitatea de plăți pentru IMM-uri [„activitatea(activitățile) relevantă(e)”];
                                    
                                 
                                       (2)
                                    
                                    
                                       recrutarea și plata angajaților în vederea extinderii și/sau a desfășurării activității (activităților) sale relevante;
                                    
                                 
                                       (3)
                                    
                                    
                                       comercializarea produselor legate de activitatea(activitățile) sa(sale) relevantă(e);
                                    
                                 
                                       (4)
                                    
                                    
                                       achiziția sau închirierea de spații necesare pentru a își extinde activitatea(activitățile) relevantă(e); sau
                                    
                                 
                                       (5)
                                    
                                    
                                       orice alt scop care respectă (în opinia organismului) principiile generale.
                                    
                                 
                     
                           (c)
                        
                        
                           Grantul nu poate fi utilizat de o entitate în niciunul dintre următoarele scopuri interzise:
                           
                                       (1)
                                    
                                    
                                       pentru a subvenționa reduceri temporare de prețuri pentru produsele și/sau serviciile bancare;
                                    
                                 
                                       (2)
                                    
                                    
                                       pentru a rambursa orice datorie existentă;
                                    
                                 
                                       (3)
                                    
                                    
                                       pentru a oferi finanțare în mod direct clienților;
                                    
                                 
                                       (4)
                                    
                                    
                                       pentru a finanța cheltuielile de capital și/sau cheltuielile de funcționare pe care societatea le planificase înainte de data depunerii cererii și: (a) pe care societatea ar urma să le facă indiferent dacă primește sau nu orice sumă din Fondul pentru capacități și inovare; sau (b) care fuseseră incluse în planul de afaceri al societății înainte de data depunerii cererii;
                                    
                                 
                                       (5)
                                    
                                    
                                       pentru a returna capital prin orice mijloace acționarilor existenți ai societății; sau
                                    
                                 
                                       (6)
                                    
                                    
                                       într-un scop care nu respectă principiile generale și/sau argumentele economice ale acesteia.
                                    
                                 
                     
         
               (38)
            
            
               Dispozițiile privind stabilirea utilizării fondurilor din grupul D vor include dispoziții care să prevadă că:
               
                           (a)
                        
                        
                           entitatea va utiliza un grant pentru a dezvolta, îmbunătăți, exploata, extinde și/sau comercializa produsul sau serviciul său Fintech (30) (sau pentru a sprijini dezvoltarea, îmbunătățirea, exploatarea, extinderea și/sau comercializarea acestuia), iar grantul poate fi utilizat de o entitate pentru a acoperi cheltuielile de capital și cheltuielile de funcționare ale acesteia în legătură cu următoarele scopuri („scopurile permise”):
                           
                                       (1)
                                    
                                    
                                       dezvoltarea sistemelor și/sau a infrastructurii necesare pentru a dezvolta, îmbunătăți, exploata, extinde și/sau comercializa produsul sau serviciul Fintech;
                                    
                                 
                                       (2)
                                    
                                    
                                       recrutarea și plata angajaților în vederea dezvoltării, îmbunătățirii, exploatării, extinderii și/sau a comercializării produsului sau a serviciului Fintech;
                                    
                                 
                                       (3)
                                    
                                    
                                       comercializarea produsului sau a serviciului Fintech; sau
                                    
                                 
                                       (4)
                                    
                                    
                                       orice alt scop care (în opinia organismului) promovează dezvoltarea, îmbunătățirea, exploatarea, extinderea și/sau comercializarea produsului sau a serviciului Fintech;
                                    
                                 
                     
                           (b)
                        
                        
                           grantul nu poate fi utilizat de o entitate în următoarele scopuri interzise:
                           
                                       (1)
                                    
                                    
                                       pentru a rambursa orice datorie existentă;
                                    
                                 
                                       (2)
                                    
                                    
                                       pentru a oferi finanțare în mod direct clienților;
                                    
                                 
                                       (3)
                                    
                                    
                                       pentru a returna capital prin orice mijloace acționarilor existenți ai societății; sau
                                    
                                 
                                       (4)
                                    
                                    
                                       într-un scop care nu respectă planul de activitate al entității.
                                    
                                 
                     
         
               (39)
            
            
               Finanțarea pentru entitățile din grupurile A, B și C ar urma să fie etapizată astfel încât orice entitate căreia nu i se aprobă cererea pentru grupul A să fie eligibilă pentru a solicita finanțare din grupul B și orice entitate căreia nu i se aprobă cererea pentru grupul B să fie eligibilă pentru a solicita finanțare din grupul C. Procesul de finanțare din grupul D se va desfășura concomitent cu procesul de finanțare pe etape pentru grupurile A, B și C.
            
         
               (40)
            
            
               Organismul va propune Fondul pentru capacități și inovare entităților din grupurile A și D în cel mai scurt timp posibil după înființarea acestuia și după semnarea Contractului-cadru și de ajutor de stat (31). În cazul organismelor din grupurile B și C, fondul le va fi propus la 3 și (respectiv) 6 luni de la data la care Fondul pentru capacități și inovare a fost propus entităților din grupul A.
            
         
               (41)
            
            
               Perioada de depunere a cererilor pentru fondurile din grupul A se va încheia în termen de 2 luni de la data la care organismul va începe să propună fondul, în timp ce perioada de depunere a cererilor pentru fondurile din grupul B se va încheia în termen de 5 luni de la această dată, iar perioada pentru grupul C se va încheia în termen de 8 luni de la această dată. Perioada de depunere a cererilor pentru fondurile din grupul D se va derula concomitent cu perioadele de depunere a cererilor pentru fondurile din grupurile A – C și se va încheia în termen de 6 luni de la data la care organismul a propus fondul prima oară.
            
         
               (42)
            
            
               Se preconizează că fondul își va înceta existența după încheierea Schemei de stimulente pentru schimbarea furnizorului (deși termenul poate fi prelungit pe baza unor criterii prestabilite în funcție de cantitatea de fonduri nedistribuite rămase). Drepturile și obligațiile organismului în ceea ce privește raportarea ar urma să continue, însă, pentru o perioadă de trei luni de la încetarea ultimului acord încheiat între organism și orice destinatar care participă la Fondul pentru capacități și inovare.
            
         
               (43)
            
            
               Costul pentru RBS al măsurii A include costul de investiție inițial de 425 de milioane GBP plus cheltuielile de funcționare ale organismului (32), care ar urma să fie plătite de RBS.
            
         3.3.2.   SCHEMA DE STIMULENTE PENTRU SCHIMBAREA FURNIZORULUI („MĂSURA B”)
   
               (44)
            
            
               Entitățile eligibile să participe la Schema de stimulente pentru schimbarea furnizorului („entitățile eligibile”) sunt entitățile care atrag depozite și care îndeplinesc următoarele criterii:
               
                           (a)
                        
                        
                           au sau și-au declarat în mod public intenția de a lansa o ofertă de conturi curente de afaceri;
                        
                     
                           (b)
                        
                        
                           îndeplinesc criteriile prevăzute la considerentul 28 literele (b)-(f) pentru o entitate din grupul A; și
                        
                     
                           (c)
                        
                        
                           participă la Current Account Switching Service din Regatul Unit (Serviciul de schimbare a conturilor curente) („CASS”) (33).
                        
                     
         
               (45)
            
            
               Schema de stimulente pentru schimbarea furnizorului finanțată de RBS ar urma să ofere finanțare organismului pentru ca acesta să distribuie fonduri entităților eligibile pe măsură ce acestea din urmă reușesc să schimbe clienții. Scopul este să se permită entităților eligibile să ofere stimulente care să încurajeze clienții serviciilor bancare pentru IMM-uri furnizate de RBS să își transfere conturile curente de afaceri, conturile de depozit și împrumuturile la entitățile eligibile. Aceasta ar urma să ia forma unui angajament din partea RBS:
               
                           (a)
                        
                        
                           de a plăti entităților eligibile până la 225 de milioane GBP reprezentând înzestrări financiare (cu alte cuvinte, un stimulent monetar) în legătură cu orice clienți care sunt de acord să își transfere conturile curente de afaceri [„înzestrări pentru conturi curente de afaceri”];
                        
                     
                           (b)
                        
                        
                           de a plăti o sumă suplimentară de până la 50 de milioane GBP pentru înzestrări în legătură cu împrumuturi („înzestrări pentru împrumuturi”) pentru clienții care transferă un produs de creditare odată cu conturile lor curente de afaceri;
                        
                     
                           (c)
                        
                        
                           de a aloca o sumă suplimentară de 75 de milioane GBP din costurile sale, care ar fi disponibilă de asemenea pentru a facilita schimbarea furnizorului (compensație pentru taxele de întrerupere în legătură cu transferul soldurilor creditelor sau alte costuri terțe, cum ar fi cheltuielile juridice).
                        
                     
         
               (46)
            
            
               Înzestrările pentru conturi curente de afaceri și înzestrările pentru împrumuturi vor permite entităților eligibile să finanțeze oferte de preț atractive sau alte stimulente pentru clienții RBS din perimetrul Williams & Glyn („W&G”) (34) și să atragă acești clienți să schimbe entitatea.
            
         
               (47)
            
            
               Înzestrările pentru conturi curente de afaceri plătite entităților destinatare ar urma să fie structurate semnificativ pe niveluri astfel încât acestea să dispună de resurse suficiente pentru a oferi stimulente convingătoare pentru ca clienții IMM mai mici și mai mari să se transfere la acestea. Sumele înzestrărilor pentru conturi curente de afaceri propuse a fi oferite la începutul schemei sunt prezentate în tabelul de mai jos.
               
                  Tabelul 2
               
               
                  Sume inițiale propuse ale înzestrărilor pentru conturi curente de afaceri din Schema de stimulente pentru schimbarea furnizorului
               
               
                           Categoria de cifră de afaceri a clientului IMM
                        
                        
                           Suma înzestrării pentru conturi curente de afaceri (GBP)
                        
                     
                           < 15 000  GBP
                        
                        
                           750
                        
                     
                           15 000  GBP – 100 000  GBP
                        
                        
                           1 000 
                        
                     
                           100 001  GBP – 1 000 000  GBP
                        
                        
                           3 000 
                        
                     
                           1 000 001  GBP – 1 500 000  GBP
                        
                        
                           6 250 
                        
                     
                           1 500 001  GBP – 2 000 000  GBP
                        
                        
                           13 125 
                        
                     
                           2 000 001  GBP – 2 500 000  GBP
                        
                        
                           16 875 
                        
                     
                           2 500 001  – 7 500 000  GBP
                        
                        
                           25 000 
                        
                     
                           > 7 500 000  GBP
                        
                        
                           50 000 
                        
                     
         
               (48)
            
            
               Înzestrările pentru împrumuturi vor permite entităților eligibile să reducă ratele dobânzilor aplicate împrumuturilor pentru clienți, crescând competitivitatea ofertelor acestora și menținând, în același timp, rentabilitatea adecvată a capitalului. În cazul în care un client își transferă contul curent de afaceri primar și un produs de creditare de la RBS, organismul va plăti entității destinatare o înzestrare suplimentară de 2,5 % din soldul transferat al creditului tras.
            
         
               (49)
            
            
               RBS ar urma să se adreseze clienților săi din perimetrul W&G (care cuprinde aproximativ 200 000 de clienți ai serviciilor bancare pentru IMM-uri) cărora li s-ar furniza informații privind beneficiile schimbării furnizorului și posibile entități concurente alternative pe care aceștia le-ar putea lua în considerare.
            
         
               (50)
            
            
               RBS ar urma să înceapă să comunice clienților Schema de stimulente pentru schimbarea furnizorului la aproximativ trei luni de la lansarea pachetului, iar înzestrările ar urma să fie disponibile încă din al doilea trimestru al anului 2018 (la aproximativ trei luni de la data la care RBS începe comunicarea către clienții săi). Procesul de distribuire a înzestrărilor pentru Schema de stimulente pentru schimbarea furnizorului ar urma să fie repetat trimestrial atât timp cât sunt disponibile înzestrările. Înzestrările ar urma să înceteze când a fost plătită suma maximă de 225 de milioane GBP cu privire la înzestrările pentru conturi curente de afaceri sau, dacă acest lucru nu a intervenit mai devreme, în termen de 18 luni de la comunicarea de către RBS a Schemei de stimulente pentru schimbarea furnizorului [sub rezerva unei prelungiri de până la 12 luni, a se vedea considerentul 51 litera (d)].
            
         
               (51)
            
            
               Organismul ar urma să fie responsabil pentru gestionarea și controlul Schemei de stimulente pentru schimbarea furnizorului, pe lângă Fondul pentru capacități și inovare, și ar urma să monitorizeze comportamentul RBS față de clienți și modul în care RBS interacționează cu clienții în mod constant. Acest lucru ar include autorizarea organismului, sub rezerva legilor aplicabile și a cerințelor în materie de protecție a datelor:
               
                           (a)
                        
                        
                           să aducă modificări valorii înzestrărilor plătite pentru a asigura faptul că acestea sunt cât mai eficiente posibil;
                        
                     
                           (b)
                        
                        
                           să aprobe materialele de comunicare ce trebuie să fie comunicate de RBS clienților săi IMM în legătură cu Schema de stimulente pentru schimbarea furnizorului;
                        
                     
                           (c)
                        
                        
                           să solicite RBS să mărească frecvența acestor comunicări;
                        
                     
                           (d)
                        
                        
                           să prelungească perioada de disponibilitate a înzestrărilor cu până la 12 luni în cazul în care mai puțin de […] de clienți eligibili (35) au schimbat furnizorul (sau au început procesul de schimbare) în termen de […] luni de la data începerii Schemei de stimulente pentru schimbarea furnizorului („termenul prelungit de stimulente pentru schimbarea furnizorului”); și
                        
                     
                           (e)
                        
                        
                           să solicite RBS să extindă baza de clienți cărora aceasta le trimite comunicările respective, în afara perimetrului W&G dacă, într-un termen dat, nu se atinge un volum dat de clienți care au schimbat furnizorul. Dacă perimetru este extins, schema va viza ofertele de schimbare pentru IMM-uri care reprezintă aproximativ […] din cota de piață a conturilor curente de afaceri din Regatul Unit. Perimetrul va fi extins în cazul în care:
                           
                                       (1)
                                    
                                    
                                       […] (36);
                                    
                                 
                                       (2)
                                    
                                    
                                       […]
                                    
                                 
                                       (3)
                                    
                                    
                                       […]
                                    
                                 
                     
         
               (52)
            
            
               Pentru a asigura faptul că RBS dispune de stimulentele adecvate pentru a pune în aplicare în mod eficient Schema de stimulente pentru schimbarea furnizorului, în cazul în care mai puțin de […] de clienți au schimbat furnizorul și există o subutilizare a înzestrărilor până la sfârșitul perioadei de […] luni (sau, în cazul în care organismul decide să prelungească perioada relevantă, data la care se încheie perioada prelungită), RBS ar urma să transfere organismului un multiplu suplimentar predefinit („multiplicatorul”)din această subutilizare, sub rezerva unui plafon de 50 de milioane GBP.
            
         
               (53)
            
            
               Multiplicatorul a fost stabilit la […] din subutilizare. Această sancțiune este supusă următoarelor condiții:
               
                           (a)
                        
                        
                           întrucât succesul Schemei de stimulente pentru schimbarea furnizorului va depinde de capacitatea entităților eligibile de a face propuneri atractive clienților IMM ai RBS, organismul ar urma să aibă competența de a reduce multiplicatorul în măsura în care acesta este convins în mod rezonabil de faptul că orice subutilizare a fost rezultatul unor factori independenți de controlul RBS;
                        
                     
                           (b)
                        
                        
                           cu acordul organismului, RBS ar putea avea dreptul să restructureze înzestrările după o anumită perioadă, pentru a îmbunătăți eficacitatea schemei și pentru a reduce probabilitatea de a i se aplica o sancțiune; și
                        
                     
                           (c)
                        
                        
                           dacă (i) organismul a extins perimetrul până la data încetării stimulentelor pentru schimbarea furnizorului; (ii) există mai puțin de […] de clienți care au schimbat furnizorul; și (iii) organismul consideră că RBS nu a comunicat în mod activ stimulentele pentru schimbarea furnizorului către clienții dintr-un grup mai mare, organismul poate mări multiplicatorul la un procent pe care îl consideră adecvat, sub rezerva unui plafon de 50 de milioane GBP.
                        
                     
         
               (54)
            
            
               […]
            
         
               (55)
            
            
               În cazul în care suma subutilizării și a multiplicatorului (împreună cu orice alte sume recuperate și orice alte sume nedistribuite din Fondul pentru capacități și inovare) este mai mică de 5 milioane GBP, organismul va distribui fondurile unor organizații caritabile.
            
         
               (56)
            
            
               RBS va accepta acorduri de nesolicitare în cadrul Schemei de stimulente pentru schimbarea furnizorului, care vor interzice RBS și membrilor grupului acesteia (i) să ia anumite măsuri care ar putea avea un efect negativ asupra Schemei de stimulente pentru schimbarea furnizorului; și (ii) să invite, să determine clienții eligibili (sau clienții care și-au transferat conturile la o entitate eligibilă pentru a participa la Schema de stimulente pentru schimbarea furnizorului) sau să îi încurajeze pe aceștia să rămână clienți ai grupului cu privire la orice cont curent de afaceri sau produs de creditare relevant sau să transfere orice cont curent de afaceri sau produs de creditare relevant de la entitățile eligibile pentru a participa la Schema de stimulente pentru schimbarea furnizorului la orice membru al grupului în anumite perioade prevăzute.
            
         
               (57)
            
            
               Pentru a sprijini succesul Schemei de stimulente pentru schimbarea furnizorului, RBS va oferi entităților care participă la Schema de stimulente pentru schimbarea furnizorului opțiunea de a încheia un contract de intermediere interbancară, care să permită clienților pe care acestea îi atrag în cadrul Schemei de stimulente pentru schimbarea furnizorului să opteze să utilizeze în continuare serviciile de tratare a numerarului și a cecurilor în sucursalele RBS („schema de acces la sucursale”). Acest acces la sucursale va fi disponibil clienților eligibili pentru o perioadă de cel puțin trei ani de la lansarea Schemei de stimulente pentru schimbarea furnizorului, în condiții comerciale rezonabile și nediscriminatorii, pe cheltuiala entității în cauză.
            
         
               (58)
            
            
               Costul inițial de investiție al măsurii B este de 350 de milioane GBP plus costul punerii în aplicare pentru RBS și pierderea permanentă de venituri viitoare de către RBS (37).
            
         4.   OBSERVAȚII PRIMITE DE LA PĂRȚILE INTERESATE ȘI DE LA AUTORITĂȚILE DIN REGATUL UNIT
   
   4.1.   OBSERVAȚII GENERALE PRIVIND PACHETUL ALTERNATIV
   
   
               (59)
            
            
               Decizia de inițiere a oferit părților interesate posibilitatea de a formula observații privind propunerea autorităților din Regatul Unit. În faza de consultare a fost primit un număr mare de observații. Observațiile primite au vizat pachetul alternativ inițial, descris în considerentele 28-68 din decizia de inițiere („pachetul alternativ inițial”). Reflectând observațiile primite de la părțile interesate și propriul lor studiu de piață (38), autoritățile din Regatul Unit au actualizat pachetul alternativ, astfel cum se descrie în secțiunea 2.3.
            
         
               (60)
            
            
               Având în vedere numărul mare de observații (39), principalele observații prezentate de mai multe părți interesate pentru a contribui la evaluarea echivalenței pachetului alternativ cu cesionarea activității Rainbow sunt prezentate în această secțiune.
            
         4.1.1.   OBSERVAȚII GENERALE PRIMITE DE LA PĂRȚILE INTERESATE CU PRIVIRE LA PACHETUL ALTERNATIV
   
               (61)
            
            
               Majoritatea observațiilor primite indică faptul că pachetul alternativ inițial are o serie de caracteristici care ar putea consolida concurența pe piețele pentru IMM-uri din Regatul Unit. Unele dintre acestea indică faptul că pachetul alternativ ar avea un impact mai rapid asupra concurenței cu risc mai mic de execuție și că acesta are capacitatea de a consolida mai multe entități concurente (ca și în cazul cesionării activității Rainbow).
            
         
               (62)
            
            
               Unele părți interesate sugerează, cu privire la pachetul alternativ inițial general, că:
               
                           (a)
                        
                        
                           dimensiunea totală a pachetului alternativ inițial este insuficientă pentru a determina schimbări structurale pe piața pentru IMM-uri din Regatul Unit, care are bariere ridicate la schimbarea furnizorului;
                        
                     
                           (b)
                        
                        
                           un transfer de conturi curente de afaceri echivalente cu o cotă de piață de 2 % din piața pentru IMM-uri nu este echivalent cu cesionarea activității Rainbow (care reprezintă aproximativ 5 % din cota de piață pentru IMM-uri în ceea ce privește numărul de clienți IMM);
                        
                     
                           (c)
                        
                        
                           transferul de conturi curente de afaceri nu se referă la un transfer de active; și
                        
                     
                           (d)
                        
                        
                           organismul și deciziile acestuia vor avea un rol esențial pentru succesul (sau eșecul) măsurilor alternative. Va fi dificil să se asigure faptul că organismul dispune de gradul necesar de imparțialitate.
                        
                     
         4.1.2.   OBSERVAȚII GENERALE PRIMITE DE LA AUTORITĂȚILE DIN REGATUL UNIT CU PRIVIRE LA PACHETUL ALTERNATIV ȘI LA OBSERVAȚIILE PRIMITE DE LA PĂRȚILE INTERESATE
   
               (63)
            
            
               Autoritățile din Regatul Unit consideră că pachetul alternativ este cel puțin echivalent cu o cesionare a activității Rainbow în ceea ce privește impactul acestuia asupra limitării potențialelor denaturări ale concurenței și că acesta poate fi pus în aplicare cu o mai mare certitudine și mai repede decât o cesionare.
            
         
               (64)
            
            
               Autoritățile din Regatul Unit consideră că pachetul alternativ în ansamblu are scopul de a consolida capacitățile pe piață pentru a determina niveluri continue mai ridicate de schimbare la nivelul întregii piețe a serviciilor bancare pentru IMM-uri și întreprinderi de dimensiuni medii. Fiind cel mai mare actor de pe piață, această sarcină îi va reveni în cea mai mare parte RBS. Deși este mai greu de cuantificat decât beneficiile Schemei de stimulente pentru schimbarea furnizorului, Fondul pentru capacități și inovare va consolida ofertele de servicii bancare pentru IMM-uri ale mai multor bănci, asigurând o gamă mai largă de opțiuni pe piață, creând o diversitate a modelelor de afaceri și stimulând schimbarea furnizorului. Acesta va accelera, de asemenea, dezvoltarea de noi activități și noi tehnologii, care ar urma să slăbească dependența IMM-urilor de bănci.
            
         
               (65)
            
            
               Autoritățile din Regatul Unit susțin că pachetul alternativ a fost conceput pentru a îndeplini aceleași obiective ca cesionarea inițială a activității Rainbow:
               
                           (a)
                        
                        
                           reducerea cotei de piață deținută de RBS: punerea în aplicare a Schemei de stimulente pentru schimbarea furnizorului și furnizarea de fonduri pentru dezvoltarea capacităților bancare pentru IMM-urilor vor consolida concurenții mai mici și le vor permite acestora să exercite o presiune concurențială mai mare asupra RBS;
                        
                     
                           (b)
                        
                        
                           reducerea câștigurilor comerciale obținute ca urmare a primirii ajutorului: pachetul alternativ are un cost inițial semnificativ, cu impact continuu suplimentar prin reducerea cifrei de afacere ca urmare a reducerii numărului de clienți IMM prin Schema de stimulente pentru schimbarea furnizorului;
                        
                     
                           (c)
                        
                        
                           transferul clienților IMM: spre deosebire de o cesionare, care ar implica transferul forțat al clienților IMM care nu au optat să schimbe banca, Schema de stimulente pentru schimbarea furnizorului încurajează clienții să ia singuri decizia de schimbare. Este mult mai probabil ca clienții responsabilizați să interacționeze cu noua lor bancă și să se transfere din nou în viitor dacă pot obține o ofertă mai bună de la o altă bancă; și
                        
                     
                           (d)
                        
                        
                           accesul la sucursale pentru a răspunde nevoilor clienților IMM: schema de acces la sucursale sprijină transferul clienților de la RBS la entitățile concurente în cadrul Schemei de stimulente pentru schimbarea furnizorului, întrucât acești clienți nu vor trebui să își modifice acordurile de tratare a numerarului de zi cu zi.
                        
                     
         
               (66)
            
            
               În ceea ce privește impactul pachetului alternativ asupra segmentului de întreprinderi de dimensiuni medii, autoritățile din Regatul Unit consideră, de asemenea, că:
               
                           (a)
                        
                        
                           RBS a pierdut [5-10] % din cota de piață din segmentul clienților persoane juridice începând cu al patrulea trimestru al anului 2010, de la o cotă de [3035] % ajungând la o cotă de [20-25] %. RBS nu mai este cea mai mare bancă pentru furnizarea de servicii pentru clienții întreprinderi de dimensiuni medii din Regatul Unit. Această reducere a cotei de piață depășește, de asemenea, în mod considerabil, reducerea cotei de piață în urma cesionării activității Rainbow (40).
                        
                     
                           (b)
                        
                        
                           Fondul pentru capacități și inovare include o serie de granturi extrem de semnificative pentru a ajuta băncile cu franciză existentă pentru serviciilor bancare pentru IMM-uri să își consolideze și să își extindă propunerile comerciale de servicii bancare pentru marile IMM-uri și pentru întreprinderile de dimensiuni medii. Autoritățile din Regatul Unit anticipează că multe dintre aceste evoluții vor consolida capacitatea anumitor bănci de a oferi servicii clienților întreprinderi de dimensiuni medii și că vor spori numărul total de bănci capabile să dezvolte și să ofere, în consecință, propuneri pentru întreprinderile de dimensiuni medii.
                        
                     
                           (c)
                        
                        
                           Schema de stimulente pentru schimbarea furnizorului vizează să asigure un transfer al clienților IMM mari de la RBS către alte bănci. Pentru băncile destinatare, numărul crescut de clienți IMM mari va stimula dezvoltarea de servicii pentru întreprinderi mai mari, inclusiv pentru întreprinderi de dimensiuni medii. În plus, se poate preconiza că, în timp, unii dintre clienții IMM mari vor deveni întreprinderi de dimensiuni medii, ceea ce va stimula mai mult dezvoltarea de oferte relevante.
                        
                     
                           (d)
                        
                        
                           CMA (41) a constatat că IMM-urile cu cifră de afaceri de peste două milioane GBP își pot negocia, în general, condițiile în materie de prețuri și servicii cu băncile. Pentru ca acest lucru să reprezinte un mijloc eficient de a genera concurență, este esențial ca acești clienți să aibă furnizori alternativi viabili. Permițând altor bănci să își consolideze capacitățile pentru întreprinderi de dimensiuni medii, concurența va fi intensificată semnificativ.
                        
                     
                           (e)
                        
                        
                           Din cauza complexității tratării clienților întreprinderi de dimensiuni medii, propunerile pe care le-a primit RBS atunci când a încercat să vândă activitatea Rainbow (42) în trecut au avut în vedere […].
                        
                     
         
               (67)
            
            
               Mai mult, autoritățile din Regatul Unit au în vedere avantaje suplimentare ale pachetului alternativ comparativ cu cesionarea activității Rainbow.
               
                           (a)
                        
                        
                           Acoperirea geografică: Pachetul alternativ ar urma să aibă efecte asupra concurenței pe întregul teritoriu al Regatului Unit, fără limite de ordin geografic.
                        
                     
                           (b)
                        
                        
                           Impact semnificativ asupra pieței: pachetul alternativ ar urma să ajute la realizarea unei schimbări sistemice și de lungă durată pe piață prin sprijinirea unui număr de entități concurente să concureze mai eficient cu băncile istorice. Mai exact:
                           
                                       (i)
                                    
                                    
                                       fondul pentru capacități și inovare va ajuta entitățile să își dezvolte capacitatea de a presta servicii IMM-urilor și întreprinderilor de dimensiuni medii, sporind în același timp lichiditatea și capacitatea financiară a acestora. De asemenea, acesta va încuraja dezvoltarea de noi tehnologii, care vor fi utilizate de către entitățile concurente;
                                    
                                 
                                       (ii)
                                    
                                    
                                       Schema de stimulente pentru schimbarea furnizorului va ajuta entitățile eligibile pentru a participa la Schema de stimulente pentru schimbarea furnizorului să devină solide, sporind bazele lor de clienți;
                                    
                                 
                                       (iii)
                                    
                                    
                                       Schema de acces la sucursale va permite entităților eligibile să presteze fizic servicii clienților IMM nou-dobândiți în cadrul Schemei de stimulente pentru schimbarea furnizorului, de exemplu prestând servicii de tratare a numerarului și a cecurilor.
                                    
                                 
                     
                           (c)
                        
                        
                           Soluționează probleme legate de piață identificate de Competition and Markets Authority (Autoritatea pentru Concurență și Piețe) („CMA”) din Regatul Unit: de asemenea, pachetul alternativ soluționează unele dintre problemele-cheie legate de piață, identificate de CMA în analiza pieței serviciilor bancare pentru IMM-uri din Regatul Unit efectuată recent de aceasta. Aceste probleme includ:
                           
                                       (i)
                                    
                                    
                                       niveluri scăzute de implicare a clienților în ceea ce privește serviciile bancare, reacții slabe la variațiile prețurilor și ale calității și lipsa unor factori declanșatori pentru a determina schimbarea furnizorului;
                                    
                                 
                                       (ii)
                                    
                                    
                                       lipsa stimulentelor pentru ca băncile să investească în atragerea clienților spre schimbare;
                                    
                                 
                                       (iii)
                                    
                                    
                                       costuri mari de atragere a clienților pentru entitățile concurente aferente noilor intrări și extinderii pe piață;
                                    
                                 
                                       (iv)
                                    
                                    
                                       lipsa inovării în materie de produse și de tehnologie în cadrul serviciilor bancare pentru IMM-uri;
                                    
                                 
                                       (v)
                                    
                                    
                                       preocupările entităților concurente cu privire la costul construirii și al funcționării unei rețele de sucursale.
                                    
                                 
                     
                           (d)
                        
                        
                           Momentul și certitudinea realizării: pachetul alternativ poate fi pus în aplicare mai rapid și cu mai multă certitudine. Acesta ar evita riscurile și incertitudinile unei tranzacții de capital, cum s-a întâmplat cu ocazia încercărilor anterioare de a vinde activitatea Rainbow.
                        
                     
                           (e)
                        
                        
                           Eliminarea barierelor pentru autoritățile din Regatul Unit la ieșirea din RBS: autoritățile din Regatul Unit și-au exprimat public intenția de a proceda la vânzarea participației pe care acestea o dețin în cadrul RBS, aceasta revenind astfel în proprietate privată. Dificultățile predominante și întârzierile în ceea ce privește cesionarea activității Rainbow, care reprezintă doar unul dintre angajamentele de cesionare rămase de îndeplinit, au condus la incertitudini care au afectat atractivitatea RBS ca propunere de investiții. Pachetul alternativ ar urma să elimine aceste incertitudini.
                        
                     
         
               (68)
            
            
               Cu privire la observațiile primite de la părțile interesate, autoritățile din Regatul Unit menționează următoarele:
               
                           (a)
                        
                        
                           cota de piață a RBS a scăzut de la [25-30] % în al patrulea trimestru al anului 2010 la [20-25] % în al patrulea trimestru al anului 2016 (43), reprezentând o scădere de [3-7] % pentru această perioadă. Prin urmare, scăderea de 5 % preconizată ca urmare a cesionării activității Rainbow este depășită atunci când pierderea cotei de piață preconizată doar ca urmare a Schemei de stimulente pentru schimbarea furnizorului este cumulată la pierderea cotei de piață organică a RBS înregistrată începând din 2010.
                        
                     
                           (b)
                        
                        
                           Autoritățile din Regatul Unit au adus o serie de modificări pachetului propus, pentru a aborda punctele-cheie semnalate de părțile interesate. Autoritățile din Regatul Unit consideră că pachetul alternativ actualizat răspunde preocupărilor terțelor părți, că acesta va fi echivalent cu cesionarea activității Rainbow (în ceea ce privește impactul atât asupra RBS, cât și asupra pieței în ansamblu) și că va fi eficient pentru stimularea concurenței în sectorul serviciilor bancare pentru IMM-uri din Regatul Unit.
                        
                     
                           (c)
                        
                        
                           În ceea ce privește observația referitoare la nevoia de a asigura independența organismului, autoritățile din Regatul Unit remarcă faptul că organismul va fi obligat să respecte Contractul-cadru și de ajutor de stat (44), care specifică atribuțiile și sarcinile organismului și care stabilește obligațiile și restricțiile organismului. În plus, o persoană fizică nu va putea să ocupe funcția de director al organismului dacă acea persoană fizică deține concomitent orice funcție (alta decât orice funcție neexecutivă, care nu este aceea de președinte sau altă funcție echivalentă) sau o funcție de conducere de nivel superior în cadrul oricărui organism din sectorul public sau dacă aceasta este director sau membru al conducerii de nivel superior al Grupului RBS sau este o parte afiliată (sau un asociat al unei părți afiliate) a RBS.
                        
                     
         4.2.   OBSERVAȚII PRIVIND FONDUL PENTRU CAPACITĂȚILE DESTINATE IMM-URILOR
   
   4.2.1.   OBSERVAȚII PRIMITE DE LA PĂRȚILE INTERESATE CU PRIVIRE LA FONDUL PENTRU CAPACITĂȚILE DESTINATE IMM-URILOR
   
               (69)
            
            
               O serie de observații primite de la părțile interesate au menționat faptul că dimensiunea Fondului pentru capacitățile destinate IMM-urilor ar trebui să fie mărită, întrucât acest lucru ar determina un impact mai mare asupra concurenței pe piața serviciilor bancare pentru IMM-uri.
            
         
               (70)
            
            
               Alte observații primite de la părțile interesate au menționat faptul că fragmentarea fondurilor între un număr mare de bănci, astfel încât niciuna să nu poată face investiții semnificative, nu va avea niciun efect considerabil asupra concurenței sau asupra concentrării. În loc să existe plăți egale în cadrul grupurilor respective, dimensiunea plăților ar trebui să varieze în funcție de nevoile efective și de planurile de investiții ale solicitantului.
            
         
               (71)
            
            
               De asemenea, unele părți au susținut că Fondul pentru capacitățile destinate IMMurilor ar trebui să fie deschis mai mult pentru acele instituții care nu dețin o capacitate de conturi curente de afaceri existentă puternică și că instituțiile nebancare (de exemplu, societățile de construcții) ar trebui să poată beneficia de Fondul pentru capacități.
            
         4.2.2.   OBSERVAȚII PRIMITE DE LA AUTORITĂȚILE DIN REGATUL UNIT CU PRIVIRE LA FONDUL PENTRU CAPACITĂȚILE DESTINATE IMM-URILOR ȘI CU PRIVIRE LA OBSERVAȚIILE PRIMITE DE LA PĂRȚILE INTERESATE
   
               (72)
            
            
               Autoritățile din Regatul Unit consideră că se preconizează în mod rezonabil că Fondul pentru capacitățile destinate IMM-urilor, în special în combinație cu Schema de stimulente pentru schimbarea furnizorului, va spori cotele de piață ale entităților concurente și, prin urmare, va conduce la o scădere corespunzătoare a cotei de piață a RBS.
            
         
               (73)
            
            
               Autoritățile din Regatul Unit consideră că Fondul pentru capacități va spori cotele de piață ale entităților concurente, întrucât acesta va îmbunătăți semnificativ economia băncilor care intră pe piața serviciilor bancare pentru IMM-uri (și, dacă acestea doresc, pentru întreprinderi de dimensiuni medii) și/sau care dezvoltă în continuare capacitățile existente. Prin ilustrarea conceptului de bază, un grant în valoare de 3 milioane GBP din fond ar putea face rentabil un proiect de maxim 10 milioane GBP, prin creșterea rentabilității investiției cu privire la proiect de la o rentabilitate sub costul de investiție la un nivel viabil și durabil.
            
         
               (74)
            
            
               Ca reacție la observațiile primite de la părțile interesate, autoritățile din Regatul Unit au adus următoarele modificări pachetului alternativ:
               
                           (a)
                        
                        
                           va fi mărită dimensiunea Fondului pentru capacitățile destinate IMM-urilor la care au acces entitățile concurente. Cele mai mari plăți din Fondul pentru capacități și inovare vor fi orientate către entitățile concurente cu o capacitate de conturi curente de afaceri existentă puternică. Acest lucru este probabil să determine cel mai mare impact asupra concurenței de pe piața serviciilor bancare pentru IMM-uri și în cel mai scurt timp, întrucât aceste bănci au investit deja timp și bani în dezvoltarea produselor lor de tip BCA și a structurii de distribuire aferente.
                        
                     
                           (b)
                        
                        
                           Fondul pentru capacitățile destinate IMM-urilor va fi combinat cu Fondul pentru inovare. Se va elimina distincția din grupurile 1 și 2. Flexibilitatea va fi sporită pentru a îmbunătăți oportunitățile băncilor fără o capacitate de conturi curente de afaceri existentă puternică și ale instituțiilor nebancare de a accesa plăți considerabile din Fondul pentru capacități și inovare.
                        
                     
         4.3.   OBSERVAȚII PRIVIND SCHEMA DE STIMULENTE PENTRU SCHIMBAREA FURNIZORULUI
   
   4.3.1.   OBSERVAȚII PRIMITE DE LA PĂRȚILE INTERESATE CU PRIVIRE LA SCHEMA DE STIMULENTE PENTRU SCHIMBAREA FURNIZORULUI
   
               (75)
            
            
               Unele părți interesate au pus sub semnul întrebării numărului suficient de clienți care va fi stimulat suficient de dimensiunea propusă a înzestrărilor pentru a depăși eforturile necesare schimbării furnizorului. De-a lungul timpului, clienții s-au dovedit a fi inerți și ar trebui să existe un proces clar și continuu pentru ca aceștia să schimbe furnizorul. Pentru facilitarea schimbării furnizorului, RBS ar trebui, de asemenea, să facă schimb de informații privind clienții cu entitățile concurente (inclusiv istoricul creditării). Unele părți interesate au indicat, de asemenea, necesitatea de a pune la dispoziție istoricul privind clienții pentru evaluarea bonității.
            
         
               (76)
            
            
               O serie de observații au indicat faptul că dimensiunea înzestrărilor ar trebui mărită pentru a permite schimbarea furnizorului (și să depindă de complexitatea și de dimensiunea clientului), ceea ce ar impune mărirea semnificativă a dimensiunii totale a Schemei de stimulente pentru schimbarea furnizorului.
            
         
               (77)
            
            
               Unele observații au indicat faptul că durata Schemei de stimulente pentru schimbarea furnizorului ar trebui să fie suficientă pentru a asigura faptul că timpul nu constituie o constrângere semnificativă. În plus, a fost propusă o extindere automată a perimetrului de clienți (dacă nu se atinge nivelul dorit de schimbare a furnizorului).
            
         
               (78)
            
            
               Mai multe observații sugerează faptul că pachetul alternativ ar trebui să se axeze și pe transferul împrumuturilor alături de transferul conturilor curente de afaceri, întrucât, prin concentrarea pe conturile curente de afaceri, se ignoră nevoia de concurență sporită pe piața împrumuturilor pentru IMM-uri. Pachetul ar urma să se concentreze prea mult pe furnizorii de produse de tip BCA. Piața împrumuturilor pentru IMM-uri este considerată cu mult mai rentabilă decât conturile curente de afaceri, iar denaturarea concurenței trebuie să fie rectificată și pe piața împrumuturilor pentru IMM-uri. De asemenea, observațiile subliniază că, în prezent, entitățile concurente sunt dezavantajate, întrucât celor mai mari patru bănci li se permite să utilizeze un model avansat bazat pe ratingul intern și nu un model de capital standardizat: acest lucru permite celor patru bănci să ofere prețuri mai avantajoase pentru împrumuturi decât entitățile concurente.
            
         
               (79)
            
            
               Unele observații au sugerat faptul că RBS ar trebui să fie obligată să cesioneze clienții (inclusiv vânzări forțate de conturi curente de afaceri și/sau de împrumuturi), în loc să ofere clienților posibilitatea de a schimba băncile. Alte observații sugerează că RBS ar trebui să se angajeze să transfere un număr minim de conturi curente de afaceri nete și să fie sancționată pentru neîndeplinirea angajamentului.
            
         
               (80)
            
            
               De asemenea, o serie de observații sugerează că Schema de stimulente pentru schimbarea furnizorului ar trebui să înceapă numai după ce acestea au reușit să pună în aplicare investițiile făcute posibile prin Fondul pentru capacitățile destinate IMMurilor.
            
         4.3.2.   OBSERVAȚII PRIMITE DE LA AUTORITĂȚILE DIN REGATUL UNIT CU PRIVIRE LA SCHEMA DE STIMULENTE PENTRU SCHIMBAREA FURNIZORULUI ȘI CU PRIVIRE LA OBSERVAȚIILE PRIMITE DE LA PĂRȚILE INTERESATE
   
               (81)
            
            
               Cu privire la Schema de stimulente pentru schimbarea furnizorului inclusă în pachetul alternativ inițial, autoritățile din Regatul Unit consideră că:
               
                           (a)
                        
                        
                           dimensiunea actuală a fondului are capacitatea de a determina o reducere de peste 2 % a cotei de piață deținută în prezent de RBS. Reducerea de două puncte procentuale vizată a fost structurată în mod specific pentru a stimula un număr mare de clienți IMM mari să schimbe furnizorul. Nimic nu poate opri clienții RBS să continue să se transfere la entități concurente (fără a se acorda înzestrări) și, prin urmare, să se reducă în continuare cota de piață a RBS. Într-adevăr, este mult mai probabil ca clienții să facă acest lucru după ce sunt expuși marketingului entităților concurente;
                        
                     
                           (b)
                        
                        
                           Schema de stimulente pentru schimbarea furnizorului cuprinde stimulente pentru schimbarea furnizorului care este probabil să fie, efectiv, mai mari decât cele existente în prezent pe piață. Mai mult, se preconizează că acestea vor fi plătite pe lângă stimulentele disponibile deja;
                        
                     
                           (c)
                        
                        
                           entitățile concurente vor concura puternic pentru clienți și vor crea oferte suficient de atractive pentru a stimula clienții să schimbe furnizorul. Există în mod clar cerere pe piață pentru acești clienți;
                        
                     
                           (d)
                        
                        
                           transferul la o entitate concurentă în Regatul Unit a fost facilitat pentru mulți clienți în urma introducerii CASS în 2013. Clienții cu conturi curente de afaceri folosesc deja CASS pentru a se transfera de la RBS la entități concurente;
                        
                     
                           (e)
                        
                        
                           RBS urmărește să diminueze/să contracareze împotrivirea clienților față de schimbarea furnizorului, angajându-se să adopte măsurile identificate de CMA (45) ca fiind concurențiale, inclusiv prin informarea clienților eligibili cu privire la CASS și prin sprijinirea clienților în ceea ce privește cererile de date privind integrarea;
                        
                     
                           (f)
                        
                        
                           RBS ar urma să aibă obligația de a aborda un grup definit de clienți proprii (inclusiv prin furnizarea de materiale de marketing) în numele entităților concurente cu privire la beneficiile schimbării furnizorului; și
                        
                     
                           (g)
                        
                        
                           Schema de stimulente pentru schimbarea furnizorului are diverse mecanisme de siguranță integrate pentru a asigura realizarea unui număr suficient de transferuri. De exemplu: Organismul care supraveghează schema ar urma să aibă capacitatea (i) de a solicita RBS să mărească frecvența comunicărilor sau (ii) de a prelungi perioada de disponibilitate a înzestrărilor cu până la 12 luni sau (iii) de a restructura formula de înzestrare, după o anumită perioadă, pentru a îmbunătăți eficacitatea schemei și (iv), în cazul în care există o subutilizare a înzestrărilor, RBS ar urma să transfere multiplicatorul astfel cum se menționează în considerentele 52 și 53.
                        
                     
         
               (82)
            
            
               Ca reacție la observațiile primite de la părțile interesate, autoritățile din Regatul Unit declară că au convingerea că un număr suficient de clienți IMM ar urma să schimbe furnizorul, date fiind stimulentele financiare oferite, întrucât:
               
                           (a)
                        
                        
                           stimulentele au determinat, în trecut, transferul clienților, astfel cum se reflectă și în Raportul final de analiză a pieței de retail bancar al CMA și în cercetarea comandată de RBS și efectuată de Charterhouse (46)„[…]” (47);
                        
                     
                           (b)
                        
                        
                           este probabil ca procesul de schimbare a furnizorului să se desfășoare în bune condiții pentru clienți, majoritatea clienților profitând de Schema de stimulente pentru schimbarea furnizorului pentru a se transfera prin CASS. Cu toate acestea, schimbul de informații privind evidențele financiare ale clienților și de alte informații privind clienții va fi probabil restricționat de legislația privind protecția datelor cu caracter personal;
                        
                     
                           (c)
                        
                        
                           nu este mai puțin probabil ca clienții din perimetrul W&G să schimbe furnizorul. RBS declară că ratele de transfer și de plecare a clienților din perimetrul W&G corespund în mare parte clienților „de bază” ai RBS și că s-a preconizat că clienții din perimetrul W&G vor părăsi grupul RBS încă din 2010;
                        
                     
                           (d)
                        
                        
                           există mecanisme de protecție și de combatere a evitării pentru a asigura transferul clienților. Organismul are competența de a impune RBS o sancțiune financiară dacă înzestrările pentru conturi curente de afaceri nu au fost utilizate pe durata de funcționare a schemei (și anume, multiplicatorul). În plus, organismul va putea modifica suma înzestrărilor plătite pentru a asigura faptul că acestea sunt cât mai eficiente posibil, pentru a obliga RBS să mărească frecvența de comercializare a schemei. Mai mult, perimetrul și durata schemei vor fi mărite dacă nu se ating anumite niveluri de transfer.
                        
                     
         
               (83)
            
            
               În plus, ca reacție la observațiile primite de la părțile interesate, autoritățile din Regatul Unit consideră că:
               
                           (a)
                        
                        
                           clienții ar urma să își transfere și celelalte produse bancare (de exemplu, împrumuturile), pe lângă conturile lor curente de afaceri. CMA a constatat că „marea majoritate a IMM-urilor care solicită finanțare se adresează băncii unde își au conturile curente de afaceri ... peste 90 % dintre IMM-urile din Regatul Unit s-au adresat băncii lor principale pentru descoperiri de cont, împrumuturi și cărți de credit” (48); și
                        
                     
                           (b)
                        
                        
                           responsabilizarea clienților în vederea luării propriilor decizii pentru schimbarea furnizorului este preferabilă cesionărilor forțate, întrucât este mult mai probabil ca clienții responsabilizați să interacționeze cu noua lor bancă și să se transfere din nou în viitor dacă pot obține o ofertă mai bună de la o altă bancă. Această abordare este susținută și în Raportul final de analiză a pieței de retail bancar al CMA, în care se arată că „cesionarea ar putea determina implicarea unor clienți suplimentari în mod tranzitoriu și temporar, în special în rândul clienților care s-au văzut transferați împotriva voinței lor la o «nouă» bancă, dar aceasta în mod clar nu este o metodă de dorit pentru a determina o implicare sporită și susținută a clienților” (49). În schimb, CMA a constatat că este mult mai probabil ca măsurile corective nestructurale „orientate direct către cauzele de bază ale AEC – și anume, prin îmbunătățirea implicării clienților și prin facilitarea transferului – să fie eficiente pentru soluționarea problemelor în materie de concurență pe care le-am identificat …” (50). Schema de stimulente pentru schimbarea furnizorului va sensibiliza clienții IMM-uri cu privire la un număr mare de mărci ale entității concurente prin marketing orientat, încurajând clientul să interacționeze cu opțiunile și mărcile entităților concurente înainte de a decide pe care le va alege.
                        
                     
         
               (84)
            
            
               Ca reacție la observațiile primite de la părțile interesate și la propriul lor studiu de piață, autoritățile din Regatul Unit au adus, de asemenea, următoarele modificări la Schema de stimulente pentru schimbarea furnizorului:
               
                           (a)
                        
                        
                           dimensiunea totală a schemei va crește de la 175 de milioane GBP la 350 de milioane GBP, din care 225 de milioane GBP vor fi disponibile pentru înzestrările pentru conturi curente de afaceri. 50 de milioane GBP vor fi disponibile pentru înzestrările legate de împrumuturi pentru a da curs observației privind faptul că schema ar trebui să se axeze și pe transferul împrumuturilor alături de transferul conturilor curente de afaceri. 75 de milioane GBP ar urma să rămână disponibile pentru a facilita schimbarea furnizorului (compensație pentru taxele de întrerupere în legătură cu transferul soldurilor creditelor sau alte costuri terțe, cum ar fi cheltuielile juridice);
                        
                     
                           (b)
                        
                        
                           având în vedere creșterea dimensiunii, Schema de stimulente pentru schimbarea furnizorului va viza și un transfer cotei de piață de 3 % în loc de cota de piață inițială de 2 %; și
                        
                     
                           (c)
                        
                        
                           RBS ar urma să înceapă comunicarea Schemei de stimulente pentru schimbarea furnizorului către clienți la aproximativ trei luni de la lansarea pachetului și după ce se acordă primele plăți din fondul pentru capacități.
                        
                     
         4.4.   OBSERVAȚII PRIVIND SCHEMA DE ACCES LA SUCURSALE
   
   4.4.1.   OBSERVAȚII PRIMITE DE LA PĂRȚILE INTERESATE CU PRIVIRE LA SCHEMA DE ACCES LA SUCURSALE
   
               (85)
            
            
               O serie de părți interesate au pus sub semnul întrebării beneficiile pe care ar urma să le aibă Schema de acces la sucursale asupra concurenței de pe piața serviciilor bancare pentru IMM-uri, faptul că administrarea și finanțarea schemei ar fi împovărătoare pentru clienți și pentru entitățile concurente implicate, și că ar putea reprezenta o distragere a atenției inutilă pentru organism.
            
         
               (86)
            
            
               Un număr mic de părți interesate a susținut Schema de acces la sucursale și a considerat că ar urma să profite de pe urma acesteia.
            
         4.4.2.   OBSERVAȚII PRIMITE DE LA AUTORITĂȚILE DIN REGATUL UNIT CU PRIVIRE LA SCHEMA DE ACCES LA SUCURSALE ȘI CU PRIVIRE LA OBSERVAȚIILE PRIMITE DE LA PĂRȚILE INTERESATE
   
               (87)
            
            
               Reflectând observațiile primite referitoare la faptul că este probabil ca Schema de acces la sucursale să prezinte interes limitat pentru entitățile concurente, deși ar putea fi importantă pentru unele dintre acestea, Schema de acces la sucursale va fi menținută, dar cu următoarele revizuiri:
               
                           (a)
                        
                        
                           Schema de acces la sucursale va fi deschisă numai pentru clienții care au schimbat furnizorul în cadrul Schemei de stimulente pentru schimbarea furnizorului (și în cazul în care banca relevantă care participă la Schema de stimulente pentru schimbarea furnizorului a încheiat un contract de intermediere interbancară cu RBS);
                        
                     
                           (b)
                        
                        
                           băncile nu vor mai avea acces la sucursale în mod gratuit, ci accesul la sucursale va fi asigurat pentru clienții eligibili ai acestora în condiții comerciale rezonabile și nediscriminatorii. Băncile vor putea utiliza banii proveniți din Fondul pentru capacități și inovare și/sau înzestrările primite în cadrul Schemei de stimulente pentru schimbarea furnizorului pentru a acoperi acest cost. Banii economisiți au fost realocați pentru alte aspecte din pachetul alternativ.
                        
                     
         4.5.   OBSERVAȚII PRIVIND FONDUL PENTRU INOVARE
   
   4.5.1.   OBSERVAȚII PRIMITE DE LA PĂRȚILE INTERESATE CU PRIVIRE LA FONDUL PENTRU INOVARE
   
               (88)
            
            
               Unele părți interesate au criticat Fondul pentru inovare propus, considerând că acesta nu este necesar și că, fiind unul pe termen lung, acesta nu ar urma să aibă un impact semnificativ asupra concurenței și nu va avea niciun efect asupra poziției RBS pe piața pentru IMM-uri din Regatul Unit. Acestea au afirmat că ar fi mai bine ca finanțarea din Fondul pentru inovare să fie îndreptată către alte elemente din pachet.
            
         
               (89)
            
            
               Câteva observații cu privire la Fondul pentru inovare au fost pozitive iar acest lucru ar ajuta la accelerarea inovării în sectorul serviciilor bancare pentru IMM-uri. Altele au afirmat, de asemenea, că băncile și societățile de construcții ar trebui de asemenea să poată accesa beneficiile acestei finanțări.
            
         4.5.2.   OBSERVAȚII PRIMITE DE LA AUTORITĂȚILE DIN REGATUL UNIT CU PRIVIRE LA FONDUL PENTRU INOVARE ȘI CU PRIVIRE LA OBSERVAȚIILE PRIMITE DE LA PĂRȚILE INTERESATE
   
               (90)
            
            
               Ca reacție la observațiile primite, Fondul pentru inovare va fuziona cu Fondul pentru capacitățile destinate IMM-urilor pentru a crea un Fondul pentru capacități și inovare. Obiectivul acestuia este de a aborda preocupările privind existența a două fonduri distincte, permițând o mai mare flexibilitate cu privire la cine poate solicita fonduri și la modul de alocare a fondurilor, menținând în același timp beneficiile finanțării pentru inovările relevante pentru IMM-uri.
            
         5.   EVALUAREA MĂSURII/AJUTORULUI
   
   5.1.   EXISTENȚA AJUTORULUI DE STAT
   
   
               (91)
            
            
               În conformitate cu articolul 107 alineatul (1) din TFUE, se interzice orice ajutor acordat de un stat membru sau prin intermediul resurselor de stat, sub orice formă, care denaturează sau amenință să denatureze concurența prin favorizarea anumitor întreprinderi, în măsura în care acestea afectează schimburile comerciale dintre statele membre. Comisia observă faptul că autoritățile din Regatul Unit consideră că nu ar urma să se acorde ajutoare de stat suplimentare în cadrul pachetului alternativ actualizat.
            
         
               (92)
            
            
               Prin urmare, pentru ca o măsură să fie calificată drept ajutor în sensul acestei dispoziții, este necesar ca toate condițiile următoare să fie îndeplinite: (i) măsura trebuie să fie imputabilă statului și să fie finanțată din resurse de stat; (ii) măsura trebuie să confere un avantaj beneficiarului său; (iii) acest avantaj trebuie să fie selectiv; și (iv) măsura trebuie să denatureze sau să amenințe să denatureze concurența și să aibă potențialul de a afecta schimburile comerciale între statele membre.
            
         5.1.1.   AJUTOR POTENȚIAL PENTRU RBS
   
               (93)
            
            
               Pachetul alternativ actualizat descris în secțiunea 2.3 reprezintă un cost financiar pentru RBS. Pe baza datelor furnizate de autoritățile din Regatul Unit, pachetul alternativ ar urma să aibă un cost inițial estimat suportat de RBS de aproximativ 833 de milioane GBP (51), cu un cost suplimentar continuu de pierderi de profit (52). Nu va exista nicio resursă de stat acordată RBS pentru finanțarea acelor măsuri. Costul pachetului alternativ actualizat va fi suportat în întregime de RBS.
            
         
               (94)
            
            
               Având în vedere că pachetul alternativ actualizat nu implică resurse de stat cu privire la RBS, nu este necesar să se evalueze celelalte condiții cumulative pentru calificarea unei măsuri drept ajutor de stat. Așadar, pachetul alternativ nu implică un ajutor nou pentru RBS.
            
         5.1.2.   AJUTOR POTENȚIAL PENTRU BENEFICIARII PACHETULUI ALTERNATIV
   
               (95)
            
            
               Comisia observă că nu există nicio legătură directă între ajutorul de stat acordat întreprinderii RBS în 2008 și în 2009 și pachetul alternativ actualizat descris în secțiunea 2.3. Într-adevăr, în procedura care a condus la decizia de restructurare, autoritățile din Regatul Unit s-au angajat să cesioneze activitatea Rainbow, iar aprobarea ajutorului s-a întemeiat pe acel angajament. Pachetul alternativ a fost propus la opt ani de la acordarea ultimului ajutor financiar către RBS. Prin urmare, se poate exclude faptul că pachetul alternativ este legat direct sau finanțat de ajutorul acordat RBS în 2008 și 2009.
            
         
               (96)
            
            
               Cu toate acestea, se impune observația că, astfel cum se indică în considerentul 15, statul deține încă 71,2 % din acțiunile RBS. Acest lucru sugerează faptul că sarcina financiară a pachetului alternativ este suportată indirect, dar în mare măsură, de stat, în calitatea acestuia de acționar majoritar al RBS. În plus, autoritățile din Regatul Unit au fost implicate îndeaproape în elaborarea pachetului alternativ, ceea ce ar putea sugera că elaborarea pachetului este imputabilă statului. Mai mult, pachetul alternativ ar putea oferi un avantaj selectiv întreprinderilor care au dreptul de a beneficia de acesta. De asemenea, măsura este concepută astfel încât să își concentreze efectele asupra entităților concurente.
            
         
               (97)
            
            
               Cu toate acestea, chiar dacă pachetul alternativ ar fi considerat ajutor de stat în favoarea băncilor care ar beneficia de acesta, Comisia consideră că acesta este compatibil ca parte necesară a angajamentelor pe baza cărora măsurile de ajutor în favoarea RBS sunt considerate compatibile pe baza deciziei de restructurare, a deciziei de restructurare modificate și a prezentei decizii (53).
            
         5.1.3.   CONCLUZIE CU PRIVIRE LA EXISTENȚA UNUI AJUTOR NOU
   
               (98)
            
            
               Având în vedere elementele discutate în secțiunea 5.1.1, Comisia concluzionează că pachetul alternativ actualizat nu se califică drept ajutor de stat nou acordat RBS.
            
         
               (99)
            
            
               Astfel cum se analizează în secțiunea 5.1.2, în măsura în care pachetul alternativ se califică drept ajutor de stat în favoarea băncilor care beneficiază de acesta, respectivul ajutor este considerat compatibil în temeiul articolului 107 alineatul (3) litera (b) din TFUE ca parte necesară a angajamentelor pe baza cărora măsurile inițiale de ajutor în favoarea RBS sunt considerate compatibile în cazul de față. Compatibilitatea ajutorului existent acordat RBS în vederea înlocuirii angajamentului de cesionare cu pachetul alternativ este analizată în secțiunea 5.2 din prezenta decizie.
            
         5.2.   COMPATIBILITATE
   
   
               (100)
            
            
               Deși pachetul alternativ actualizat nu pare să conțină ajutor de stat nou acordat RBS, ajutorul existent a fost autorizat, printre altele, pe baza angajamentului de a vinde activitatea Rainbow. Autoritățile din Regatul Unit solicită acum înlocuirea acestui angajament cu un angajament de a pune în aplicare pachetul alternativ actualizat. Prin urmare, Comisia trebuie să evalueze dacă înlocuirea propusă ar putea să modifice concluzia că ajutorul existent acordat RBS este compatibil cu piața internă.
            
         
               (101)
            
            
               O decizie de restructurare, cum ar fi decizia de restructurare modificată, poate fi modificată, în principiu, de Comisie, în cazul în care modificarea respectivă se întemeiază pe noi angajamente care pot fi considerate echivalente cu cele asumate inițial (54). În această situație, măsurile de ajutor existente ar rămâne compatibile în temeiul articolului 107 alineatul (3) litera (b) din TFUE dacă echilibrul general al deciziei inițiale nu este afectat. Pentru a păstra echilibrul inițial, înlocuirea angajamentului de cesionare cu pachetul alternativ nu ar trebui să afecteze negativ viabilitatea beneficiarului ajutorului, întregul set de angajamente rămânând echivalent în ceea ce privește repartizarea sarcinilor și măsurile compensatorii, ținând cont de cerințele din Comunicarea privind restructurarea (55).
            
         5.2.1.   VIABILITATE
   
               (102)
            
            
               Comisia trebuie să aprecieze dacă modificările aduse angajamentelor modificate pun sub semnul întrebării concluzia la care s-a ajuns în decizia de restructurare modificată cu privire la capacitatea RBS de a-și restabili viabilitatea fără a necesita alt ajutor de stat.
            
         
               (103)
            
            
               Potrivit estimării furnizate de autoritățile din Regatul Unit (a se vedea tabelul 3), costul pachetului alternativ nu este mai mare decât costurile de continuare a cesionării activității Rainbow. Prin urmare, Comisia consideră că tranziția la pachetul alternativ nu ar afecta în mod semnificativ viabilitatea RBS.
            
         
               (104)
            
            
               De asemenea, ar trebui remarcat faptul că activitatea Rainbow în sine nu este o entitate generatoare de pierderi (56). Prin urmare, modificările aduse angajamentelor modificate pentru a permite RBS să păstreze activitatea Rainbow nu ar avea un impact negativ asupra rentabilității RBS.
            
         
               (105)
            
            
               Comisia concluzionează, cu titlu preliminar, că modificările propuse de autoritățile din Regatul Unit nu periclitează viabilitatea RBS.
            
         
               (106)
            
            
               RBS a înregistrat pierderi semnificative imputabile deținătorilor de acțiuni ordinare începând cu anul 2008 (57), acestea fiind în principal rezultatul acumulării de elemente izolate mari, cum ar fi amenzi și soluționări pentru abateri anterioare și vânzarea inadecvată a anumitor produse, costuri de restructurare și pierderi mai mari decât cele preconizate pentru active conexe. Prin urmare, Comisia trebuie să aprecieze dacă mai este valabilă concluzia că RBS își va putea restabili rentabilitatea și viabilitatea fără alt ajutor de stat.
            
         
               (107)
            
            
               Comisia constată că rezultatele RBS pentru prima jumătate a anului 2017 indică îmbunătățirea rentabilității (58). RBS a raportat deținătorilor de acțiuni ordinare un profit din exploatare de 939 de milioane GBP pentru prima jumătate a anului 2017.
            
         
               (108)
            
            
               Ratele fondurilor proprii de nivel 1 de bază s-au îmbunătățit față de 2013, iar profitul de bază din exploatare a continuat să fie pozitiv, astfel cum se descrie în considerentul 11 din decizia de inițiere.
            
         
               (109)
            
            
               Prin urmare, Comisia trebuie să aprecieze dacă modificările propuse nu pun sub semnul întrebării concluzia la care s-a ajuns în decizia de restructurare modificată cu privire la capacitatea RBS de a își restabili viabilitatea.
            
         5.2.2.   REPARTIZAREA SARCINILOR
   
               (110)
            
            
               Decizia de restructurare modificată indică faptul că cesionarea activității Rainbow a fost luată în considerare ca măsură de limitare a denaturărilor concurenței și că nu a fost considerată ca măsură de repartizare a sarcinilor sau ca măsură de limitare a costurilor de restructurare (59). Prin urmare, pachetul alternativ actualizat propus nu afectează evaluarea repartizării sarcinilor realizată anterior de Comisie.
            
         
               (111)
            
            
               Așadar, modificările notificate nu afectează evaluarea repartizării sarcinilor efectuată în decizia de restructurare și în decizia de restructurare modificată.
            
         5.2.3.   MĂSURI DE LIMITARE A DENATURĂRILOR CONCURENȚEI
   
               (112)
            
            
               Conform deciziei de restructurare modificate, (60) scopul principal al angajamentului de a cesiona activitatea Rainbow a fost acela de a limita denaturarea concurenței pe care ar fi putut să o determine ajutorul acordat RBS. Mai exact, angajamentul de cesionare a activității Rainbow a avut scopul de a evita ca suma foarte mare a ajutorului de stat acordat RBS în 2008 și în 2009 să conducă la o denaturare nejustificată a concurenței pe piața din Regatul Unit a serviciilor bancare pentru IMM-uri și întreprinderi de dimensiuni medii, unde RBS era lider de piață (61). Pentru a evita consolidarea poziției RBS pe acea piață și, în consecință, reducerea concurenței pe piața respectivă, autoritățile din Regatul Unit s-au angajat că RBS va cesiona o entitate care deține o cotă de piață de 5 % pe piața pentru IMM-uri și întreprinderi de dimensiuni medii din Regatul Unit (62).
            
         
               (113)
            
            
               Scopul pachetului alternativ, astfel cum se descrie în secțiunea 3.3, este acela de a elimina denaturările concurenței similar angajamentului de cesionare a activității Rainbow pe care acesta îl înlocuiește.
            
         
               (114)
            
            
               Prin urmare, Comisia trebuie să aprecieze dacă pachetul alternativ actualizat este echivalent cu angajamentul de cesionare pe care acesta îl va înlocui.
            
         5.2.3.1.   
         Elaborarea unor măsuri individuale
      
   
   
               (115)
            
            
               Pachetul alternativ este format în mare parte din două măsuri individuale. Comisia intenționează să aprecieze echivalența, atât la nivel individual, cât și la nivelul pachetului.
            
         
      Fondul pentru capacități și inovare
   
   
               (116)
            
            
               Comisia observă că este probabil ca furnizarea fondurilor din Fondul pentru capacități și inovare (63) către entitățile concurente pentru mărirea capacității acestora de a oferi servicii bancare pentru IMM-uri să conducă la o creștere a concurenței pe piața serviciilor bancare pentru IMM-uri.
            
         
               (117)
            
            
               Pe baza observațiilor părților interesate primite de Comisie ca urmare a deciziei de inițiere, Comisia constată că distribuirea fondurilor în diverse plăți în valoare de până la 120 de milioane GBP permite consolidarea ofertelor de servicii bancare ale mai multor entități și asigurarea unei game mai largi de opțiuni pe piață.
            
         
               (118)
            
            
               Interesul prezentat de părțile interesate și feedbackul primit de la acestea cu privire la modul în care ar urma să utilizeze fondurile pe care le-ar putea primi din Fondul pentru capacități și inovare garantează faptul că Fondul pentru capacități va avea un impact pozitiv asupra concurenței pe piață.
            
         
               (119)
            
            
               Pe baza observațiilor primite de la părțile interesate, dimensiunea plăților corespunde în mare măsură dimensiunii pentru care unele dintre părțile interesate au arătat că ar avea nevoie de stimulente pentru a investi în capacitățile lor bancare pentru IMM-uri. Entitățile vor concura pentru plățile din fonduri, cea mai mare parte a fondurilor fiind direcționată către entitățile care pot prezenta organismului cele mai puternice argumente pro-concurențiale. Comisia consideră că dimensiunea plăților din Fondul pentru capacități și inovare este adecvată și concurența va determina un impact mai mare asupra pieței.
            
         
               (120)
            
            
               Comisia constată că, dintr-un total de 425 de milioane GBP, resursele Fondului pentru capacități și inovare se concentrează în jurul a patru plăți mari, care reprezintă împreună 330 de milioane GBP. Într-adevăr, există un decalaj mare între cota de piață deținută de cele mai mari patru bănci pentru IMM-uri din Regatul Unit (64) și entitățile concurente. Mai mult, în rândul entităților concurente, există o mare diferență între entitățile care au instituit operațiuni bancare pentru IMM-uri și cele care abia intră pe piață sau care oferă o gamă limitată de produse, orientate adesea către cele mai mici IMM-uri. Scopul cesionării activității Rainbow a fost acela de a crea o bancă pentru IMM-uri și întreprinderi de dimensiuni medii, care, chiar dacă ar fi fost mai mică decât principalele patru bănci pentru IMM-uri, ar fi fost totuși suficient de mare pentru a le face concurență. Orientarea majorității fondurilor către acele câteva entități concurente cu capacitate de conturi curente de afaceri existentă puternică poate determina cel mai mare impact asupra concurenței de pe piață și conduce cu mai multă certitudine la consolidarea semnificativă a poziției uneia sau mai multor entități. Prin urmare, acest lucru ar spori echivalența cu impactul pe care l-ar fi avut cesionarea activității Rainbow, în comparație cu un pachet alternativ care s-ar fi axat pe noii operatori pe piață sau pe bănci care oferă doar o gamă limitată de produse bancare pentru IMM-uri, axându-se adesea doar pe cele mai mici IMM-uri.
            
         
               (121)
            
            
               Potrivit observațiilor primite de la părțile interesate, este important ca entitățile concurente să își consolideze mai întâi capacități suplimentare pentru a sprijini efortul de a convinge clienții W&G să schimbe furnizorul cu stimulente pentru schimbarea furnizorului. Comisia consideră că garantarea unei perioade de trei luni după acordarea unei plăți din Fondul pentru capacități și inovare permite entităților concurente să planifice și să pună în aplicare investiții suplimentare, fără a întârzia în mod inutil punerea în aplicare a Schemei de stimulente pentru schimbarea furnizorului.
            
         
      Stimulente pentru schimbarea furnizorului
   
   
               (122)
            
            
               Comisia observă că Schema de stimulente pentru schimbarea furnizorului (65) va conduce la o creștere a concurenței pe piața serviciilor bancare pentru IMM-uri, prin transferul clienților de la RBS la entitățile concurente. Punerea în aplicare a Schemei de stimulente pentru schimbarea furnizorului vizează transferul clienților care reprezintă trei puncte procentuale din cota de piață a serviciilor bancare pentru IMMuri din Regatul Unit deținută de RBS (calculată pe baza numărului de IMMuri).
            
         
               (123)
            
            
               În ceea ce privește numărul de IMM-uri transferate, Schema de stimulente pentru schimbarea furnizorului ar putea determina o reducere a cotei de piață a RBS mai mare de trei puncte procentuale, însă în acest caz portofoliul de clienți care schimbă furnizorul ar cuprinde un procent mare de IMM-uri mai mici. Într-adevăr, întrucât valoarea finanțării disponibile pentru măsura B este plafonată, transferul mai multor clienți implică în mod obligatoriu faptul că înzestrările trebuie să fie, în medie, mai mici, ceea ce presupune faptul că clienții transferați ar urma să fie IMM-uri foarte mici, fapt ce nu reprezintă obiectivul cesionării activității Rainbow. În concluzie, pentru aprecierea echivalenței, ar trebui să se țină cont de faptul că Schema de stimulente pentru schimbarea furnizorului va permite limitarea transferului cotei de piață a RBS la trei puncte procentuale.
            
         
               (124)
            
            
               În ceea ce privește probabilitatea de a se atinge reducerea de trei puncte procentuale, Comisia observă că ofertele făcute de entitățile concurente vor trebui să fie suficient de atractive pentru a convinge numărul maxim de clienți să schimbe furnizorul. Având în vedere observațiile primite de la părțile interesate, dimensiunea înzestrărilor menționată în cercetarea comandată de RBS și efectuată de Charterhouse (66), precum și creșterea finanțării disponibile pentru măsura B, Comisia consideră că aceasta este acum suficient de mare pentru a stimula transferul unui număr de clienți echivalent cu o cotă de piață de trei puncte procentuale.
            
         
               (125)
            
            
               Comisia consideră că prelungirea duratei, extinderea perimetrului și multiplicatorul descrise în considerentele 52 și 53 reprezintă garanții importante care aduc asigurări suplimentare pentru faptul că se poate realiza transferul unei cote de piață de trei puncte procentuale deținută de RBS.
            
         
               (126)
            
            
               De asemenea, Comisia consideră că, pentru IMM-uri, conturile curente de afaceri reprezintă un produs „de tranzit”, acestea luând în considerare în general furnizorul de conturi curente de afaceri atunci când caută alte servicii bancare, cum ar fi împrumuturile (67). Prin urmare, Comisia consideră că stimulentele pentru transferul conturilor curente de afaceri stimulează clienții să transfere și produsele de împrumut.
            
         
               (127)
            
            
               Comisia observă că înzestrările pentru împrumuturi descrise în considerentul 48 ar permite entităților concurente să stimuleze mai mult clienții IMM să transfere alte produse odată cu conturile lor curente de afaceri. Dimensiunea înzestrărilor pentru împrumuturi reduce, de asemenea, dezavantajul menționat de părțile interesate de a utiliza modelul de capital standardizat (68). Comisia consideră că acest lucru aduce asigurări suplimentare pentru faptul că pachetul alternativ este echivalent cu cesionarea activității Rainbow în cadrul căreia acele împrumuturi ar fi fost transferate către un potențial cumpărător.
            
         
               (128)
            
            
               De asemenea, Comisia constată că suma de 75 de milioane GBP alocată pentru a facilita schimbarea furnizorului (compensație pentru taxele de întrerupere în legătură cu transferul soldurilor creditelor sau alte costuri terțe, cum ar fi cheltuielile de judecată) și Current Account Switching Service (Serviciul de schimbare a conturilor curente) vor reduce barierele pentru transferul clienților la entitățile concurente.
            
         
               (129)
            
            
               De asemenea, Comisia consideră că supravegherea asigurată de organism (69) și competențele acestuia asigură faptul că Schema de stimulente pentru schimbarea furnizorului poate fi adaptată mai mult la semnalele pieței după lansarea schemei.
            
         
               (130)
            
            
               Comisia nu consideră problematic faptul că accesul la sucursalele RBS (astfel cum se descrie în considerentul 57) nu se mai propune a fi oferit în mod gratuit, astfel cum se prevedea în versiunea inițială a pachetului alternativ. Într-adevăr, entitățile concurente pentru IMM-uri existente au afirmat în observațiile lor că nu au nevoie de acest acces pentru a putea concura cu principalele patru bănci pentru IMM-uri. Utilizând fondurile care au fost alocate inițial pentru Schema de acces la sucursale (gratuit, inițial) pentru măsurile A și B, fondurile din pachetul alternativ sunt alocate mai eficient pentru a atinge echivalența cu efectul cesionării activității Rainbow.
            
         
               (131)
            
            
               Pe baza modificărilor care au fost aduse Schemei de stimulente pentru schimbarea furnizorului și pe baza garanțiilor care sunt incluse în schemă și a observațiilor primite de la părțile interesate, Comisia concluzionează că există o mare probabilitate ca Schema de stimulente pentru schimbarea furnizorului să asigure realizarea transferului unei cote de piață de trei puncte procentuale deținută de RBS.
            
         5.2.3.2.   
         Echivalența generală a pachetului cu angajamentul de cesionare a activității Rainbow
      
   
   
               (132)
            
            
               Astfel cum se menționează în decizia de inițiere (70), există diverse moduri de apreciere a echivalenței pachetului alternativ. În ceea ce privește scenariul contrafactual, impactul pachetului alternativ poate fi comparat cu impactul preconizat pe care l-ar avea vânzarea activității Rainbow către o companie cumpărătoare dacă s-ar pune în aplicare în acest moment („cesionarea Rainbow” din tabelul 3) sau cu impactul preconizat al cesionării activității Rainbow conform deciziei de restructurare („Decizia privind obiectivul 2009” din tabelul 3). În ceea ce privește indicatorul utilizat, echivalența se poate măsura folosind diferiți indicatori, cum ar fi evoluția cotei de piață pentru IMM-uri a RBS, costurile financiare suportate de RBS, precum și dimensiunea activelor și a pasivelor transferate.
            
         
               (133)
            
            
               În tabelul 3 se compară trei scenarii împreună cu diverși indicatori.
               
                  Tabelul 3
               
               
                  Comparația a trei scenarii împreună cu diverși indicatori
               
               
                            
                        
                        
                           Decizia privind obiectivul 2009
                        
                        
                           Cesionarea Rainbow
                        
                        
                           Pachet alternativ actualizat
                        
                     
                           Motivație angajament
                        
                        
                           Limitarea denaturărilor concurenței pe piața pentru IMM-uri din Regatul Unit
                        
                        
                           Limitarea denaturărilor concurenței pe piața pentru IMM-uri din Regatul Unit
                        
                        
                           Limitarea denaturărilor concurenței pe piața pentru IMM-uri din Regatul Unit
                        
                     
                           Pierderea cotei de piață a RBS pe piața pentru IMM-uri din Regatul Unit (71)
                           
                        
                        
                           5 %
                        
                        
                           [0-5] % [[5-10]]
                        
                        
                           3 % [[5-10]]
                        
                     
                           Pierdere totală de capital (72)
                           
                        
                        
                           […] GBP
                        
                        
                           […] GBP
                           [[…] GBP]
                        
                        
                           […] GBP
                           [[…] GBP]
                        
                     
                           Impactul ratei fondurilor proprii de nivel 1 de bază
                        
                        
                           Nu se aplică
                        
                        
                           […] %
                        
                        
                           […] %
                        
                     
                           Total transfer de active
                        
                        
                           20 de miliarde GBP
                        
                        
                           [15-25] miliarde GBP
                        
                        
                           [0-5] miliarde GBP
                        
                     
         
               (134)
            
            
               Motivația care a stat la baza cesionării activității Rainbow din decizia de restructurare și din decizia de restructurare modificată este aceea de a limita denaturările concurenței pe piața serviciilor bancare pentru IMM-uri și întreprinderi de dimensiuni medii din Regatul Unit. Autoritățile din Regatul Unit au elaborat un pachet alternativ în scopul îndeplinirii aceluiași obiectiv de bază.
            
         
               (135)
            
            
               Alternativele pot fi comparate utilizând impactul asupra cotei de piață deținută de RBS pe piața pentru IMM-uri din Regatul Unit. Conform deciziei de restructurare, cesionarea activității Rainbow se preconiza să conducă la pierderea unei cote de piață de 5 %, astfel cum se descrie în considerentul 112 din decizia de inițiere. Pachetul alternativ ar trebui să conducă, de asemenea, la o pierdere a cotei de piață. Aceasta ar urma să se ridice la până la 3 %, dacă se ia în considerare doar Schema de stimulente pentru schimbarea furnizorului. Comisia consideră că impactul Fondului pentru capacități și inovare va fi, de asemenea, suficient de semnificativ pentru a permite IMM-urilor să se transfere de la RBS și de la alte bănci. Totuși, acest lucru este greu de cuantificat.
            
         
               (136)
            
            
               Astfel cum indică autoritățile din Regatul Unit (73), este rezonabil să se ia în considerare faptul că RBS a pierdut o cotă de piață pe piața serviciilor bancare pentru IMM-uri din Regatul Unit după decizia de restructurare. Autoritățile din Regatul Unit au făcut trimitere la un furnizor de date. Din nefericire, furnizorul de date a început să efectueze calcule ale cotei de piață numai din al patrulea trimestru al anului 2010. Prin urmare, nu există serii cronologice coerente care să acopere perioada din 2008 sau 2009 până în prezent. Conform datelor calculate de furnizor, cota de piață deținută de RBS a atins [25-30] % în al patrulea trimestru al anului 2010 (primul set de date) pe piața pentru IMM-uri cu o cifră de afaceri de până la 25 de milioane GBP. Conform acelor date, RBS a pierdut o cotă de piață de [3-7] % între al patrulea trimestru al anului 2010 și al patrulea trimestru al anului 2016 pe piața pentru IMM-uri cu o cifră de afaceri de până la 25 de milioane GBP (74). Comisia consideră că este mai prudent să se utilizeze pierderea cotei de piață din al patrulea trimestru al anului 2011 ([0-5] %) decât pierderea cotei de piață din al patrulea trimestru al anului 2010 ([3-7] %), deoarece primul set de date (al patrulea trimestru al anului 2010) prezintă o cotă de piață mai mare decât cea comunicată din alte surse la data deciziei de restructurare și, prin urmare, nu se poate exclude faptul că aceasta reprezintă o valoare maximă izolată care nu reflectă în mod corect punctul de plecare din 2008-2009. Prin urmare, Comisia consideră că cota de piață de pe segmentul de piață pentru IMM-uri din Regatul Unit, care a fost pierdută deja, poate fi cuantificată cu prudență la [0-5] %.
            
         
               (137)
            
            
               Scăderea de 5 % a cotei de piață deținută de RBS preconizată în decizia de restructurare este depășită la agregarea pierderii cotei de piață preconizată ca urmare a pachetului alternativ (până la 3 % numai ca urmare a măsurii B) cu pierderea cotei de piață observată de [0-5] %.
            
         
               (138)
            
            
               Pe baza analizei din considerentele 122-131, Comisia apreciază că există o mare probabilitate să se realizeze un transfer al cotei de piață de 3 % în rândul clienților IMM-uri ca urmare a pachetului alternativ.
            
         
               (139)
            
            
               În concluzie, Comisia consideră că pierderea cotei de piață pentru IMM-uri anticipată în 2009 la data deciziei de restructurare ar urma să fie realizată prin pachetul alternativ.
            
         
               (140)
            
            
               Comisia observă că măsura A vizează clienții IMM, dar nu exclude posibilitatea ca întreprinderile de dimensiuni medii să beneficieze de pachetul alternativ. Fondul pentru capacități și inovare va permite băncilor să își consolideze și să își extindă propunerile existente de servicii bancare pentru IMM-urile mai mari și, prin urmare și pentru întreprinderile de dimensiuni medii. De exemplu, una dintre bănci a indicat în observația sa ca urmare a deciziei de inițiere că ar investi până la 25 de milioane GBP într-un serviciu bancar electronic sofisticat pentru platforma pentru întreprinderi care să asigure capacități digitale sofisticate (inclusiv capacități de swap valutar și plăți internaționale) pentru întreprinderile mici și mijlocii și marile corporații. De asemenea, această bancă a anticipat că o sumă de până la 50 de milioane GBP din alte planuri de investiții ar ajuta-o să abordeze toate segmentele de piață.
            
         
               (141)
            
            
               De asemenea, Comisia consideră că Schema de stimulente pentru schimbarea furnizorului (cu înzestrări mari pentru IMM-urile mai mari și mai complexe) va stimula mai mult entitățile concurente să consolideze produsele și serviciile pentru acele IMM-uri mai mari. Prin urmare, acele entități concurente vor spori și capacitatea de a presta servicii pentru întreprinderile de dimensiuni medii.
            
         
               (142)
            
            
               De asemenea, Comisia observă că granturile și înzestrările din cadrul măsurilor A și B sunt concentrate la cele câteva entități concurente cu o capacitate de conturi curente de afaceri existentă puternică. Este probabil ca acele entități concurente să încerce să concureze pentru întreprinderile de dimensiuni medii.
            
         
               (143)
            
            
               Conform datelor calculate de furnizor, segmentul cotei de piață deținută de RBS a atins [30-35] % în al patrulea trimestru al anului 2010 (primul set de date) pe piața pentru întreprinderi cu o cifră de afaceri de peste 25 de milioane GBP (75). Conform acelor date, RBS a pierdut o cotă de piață de [5-10] % între al patrulea trimestru al anului 2010 și al doilea trimestru al anului 2017 pe piața pentru IMM-uri cu o cifră de afaceri de până la 25 de milioane GBP (76). În mod similar cu segmentul de piață pentru IMM-uri, Comisia consideră că este mai prudent să se utilizeze pierderea cotei de piață din al patrulea trimestru al anului 2011 decât pierderea cotei de piață începând cu al patrulea trimestru al anului 2010. Comisia constată că pierderea observată a cotei de piață deținută de RBS pentru întreprinderi din al patrulea trimestru al anului 2011 până în al patrulea trimestru al anului 2016 ([0-5] %) corespunde pierderii cotei de piață pentru IMM-uri ([0-5] %). Pierderea cotei de piață observată este chiar mai mare dacă se ia în considerare pierderea cotei de piață din al patrulea trimestru al anului 2011 până în al patrulea trimestru al anului 2017 ([510] %).
            
         
               (144)
            
            
               De asemenea, Comisia constată că întreprinderile de dimensiuni medii necesită adesea produse bancare mai complexe și mai variate. Doar un număr foarte limitat de entități concurente au arătat un interes real pentru acei clienți (77), întrucât majoritatea entităților nu au capacitatea de a dezvolta acele produse într-un mod rentabil. De asemenea, Comisia consideră că este rezonabil să se țină seama de observațiile autorităților din Regatul Unit din considerentul 66 litera (e), care subliniază faptul că cesionarea activității Rainbow ar fi avut un impact mai mic și/sau mai nesigur asupra concurenței de pe segmentul de piață pentru întreprinderi de dimensiuni medii față de segmentul pentru IMM-uri.
            
         
               (145)
            
            
               Deși denaturarea concurenței este mai dificil de cuantificat din cauza impactului indirect al pachetului alternativ asupra segmentului pentru întreprinderi de dimensiuni medii, Comisia consideră că, împreună cu pierderea cotei de piață observată, pachetul alternativ poate determina un impact asupra concurenței pentru întreprinderile de dimensiuni medii cel puțin echivalent cu cel rezultat din cesionarea activității Rainbow. Prin urmare, Comisia concluzionează că denaturarea concurenței este abordată și pentru întreprinderile de dimensiuni medii prin măsurile A și B.
            
         
               (146)
            
            
               Atât în ceea ce privește întreprinderile de dimensiuni medii, cât și IMM-urile, pierderea totală de capital estimată rezultată din diversele scenarii poate fi utilizată și pentru a compara echivalența dintre cesionarea activității Rainbow și pachetul alternativ.
            
         
               (147)
            
            
               Decizia de restructurare nu cuprindea o estimare a costului de investiție al cesionării activității Rainbow. Cu toate acestea, este rezonabil să se utilizeze estimarea costului de investiție pe care l-ar genera vânzarea activității Rainbow dacă aceasta se realizează, care a fost cuantificat de autoritățile din Regatul Unit.
            
         
               (148)
            
            
               Costul pe care RBS l-a suportat începând din 2009 pentru respectarea angajamentelor de cesionare se ridică la [1-3] miliarde GBP (78). Acesta acoperă mai multe tipuri de costuri, dintre care cele mai mari sunt costurile aferente tehnologiei pentru a crea o platformă TI separată pentru activitatea Rainbow.
            
         
               (149)
            
            
               Pierderea directă de capital (79) ca urmare a pachetului alternativ este mai mică decât dacă se continuă cesionarea activității Rainbow. În plus, dacă se adună costurile suportate deja de RBS, pachetul alternativ este în mod clar mai costisitor decât ceea ce s-a prevăzut în mod implicit în decizia de restructurare (80).
            
         
               (150)
            
            
               În concluzie, folosind acest indicator, pachetul alternativ, astfel cum au afirmat autoritățile din Regatul Unit, nu reduce pierderea financiară suportată de RBS în comparație cu ce s-a prevăzut în decizia de restructurare; acesta este, de fapt, semnificativ mai costisitor.
            
         
               (151)
            
            
               Se poate utiliza, de asemenea, impactul ratei fondurilor proprii de nivel 1 de bază pentru a compara diversele scenarii. Diferența dintre indicatorul rată a fondurilor proprii de nivel 1 de bază și indicatorul pierdere de capital rezultă din faptul că primul ia în considerare reducerea RWA: dacă un scenariu generează o reducere mai mare a activelor ponderate în funcție de risc, acesta are – pentru o pierdere de capital dată – un efect negativ mai mic asupra ratei fondurilor proprii de nivel 1 de bază.
            
         
               (152)
            
            
               Cifrele privind fondurile proprii de nivel 1 de bază au fost furnizate de autoritățile din Regatul Unit. Tabelul 3 ilustrează faptul că impactul pe care îl are pachetul alternativ asupra fondurilor proprii de nivel 1 de bază este mai semnificativ. Aceasta pare să fie consecința faptului că implică o pierdere mai mică de active. Așadar, chiar dacă pierderea de capital este puțin mai mică, acesta are un efect negativ puțin mai mare asupra ratei fondurilor proprii de nivel 1 de bază.
            
         
               (153)
            
            
               Scenariile alternative pot fi comparate și în privința activelor totale. Impactul pachetului alternativ asupra activelor totale este semnificativ mai mic decât în cadrul angajamentului de cesionare a activității Rainbow.
            
         
               (154)
            
            
               Angajamentul de cesionare a activității Rainbow a vizat cesionarea unei entități viabile. Pentru a fi o entitate viabilă, activitatea Rainbow trebuia să dispună de suficiente active generatoare de venituri, iar clienții să suporte costurile pentru rețeaua mare de sucursale și pentru infrastructura acesteia. Prin urmare, pe lângă împrumuturile și depozitele pentru IMM-uri, care au reprezentat punctul central al măsurii care viza creșterea concurenței pe piața IMM-urilor, perimetrul activității Rainbow a inclus și o cantitate mare de împrumuturi și depozite pentru clienți persoane fizice.
            
         
               (155)
            
            
               Pachetul alternativ nu prevede transferul activelor și pasivelor persoanelor fizice și ale altor entități care nu sunt IMM-uri. Acesta se concentrează pe realizarea transferului unei părți a clienților IMM-uri, cu activele (împrumuturi) și pasivele (depozite) acestora. Prin urmare, pachetul alternativ este mult mai mic în ceea ce privește volumul de active transferate, dar încearcă să asigure un rezultat similar pe piața serviciilor bancare pentru IMM-uri din Regatul Unit.
            
         5.2.3.3.   
         Concluzie privind echivalența pachetului alternativ actualizat
      
   
   
               (156)
            
            
               De la data deciziei de restructurare (14 decembrie 2009), RBS a încercat cu adevărat să cesioneze activitatea Rainbow, așa cum arată procedurile succesive lansate, cantitatea semnificativă de resurse implicate și personalul dedicat cesionării activității Rainbow.
            
         
               (157)
            
            
               În acest sens, RBS a suportat costuri semnificative (în special, costurile estimate ale încercării de a cesiona activitatea Rainbow, astfel cum se descrie în considerentul 148).
            
         
               (158)
            
            
               De asemenea, Comisia constată că pachetul alternativ nu pare să reducă cerințele impuse RBS. În ceea ce privește costurile, pe lângă costul suportat deja de RBS în trecut, punerea în aplicare a pachetului alternativ ar impune o sarcină financiară suplimentară pentru RBS. Costurile cumulate suportate începând cu anul 2009 ar fi semnificativ mai mari decât cele preconizate implicit în decizia de restructurare.
            
         
               (159)
            
            
               Pachetul alternativ, în combinație cu cotele de piață pierdute, vor conduce la o scădere totală a cotei de piață deținute de RBS pe piața IMM-urilor care este cel puțin echivalentă cu cea preconizată în decizia de restructurare. Prin urmare, preocuparea că ajutorul foarte mare din 2008-2009 este utilizat de RBS pentru a își consolida sau mări cota de piață de pe piața deja concentrată a IMM-urilor ar fi înlăturată la fel cum ar fi fost înlăturată dacă ar fi fost pusă în aplicare cesionarea activității Rainbow, prevăzută în decizia de restructurare.
            
         
               (160)
            
            
               Prin urmare, Comisia consideră că, pentru a obține efectul dorit asupra concurenței, pachetul alternativ este echivalent cu cesionarea activității Rainbow.
            
         
               (161)
            
            
               De asemenea, Comisia constată că RBS a pus în aplicare toate angajamentele și angajamentele modificate (altele decât cesionarea activității Rainbow) din decizia de restructurare și din decizia de restructurare modificată. Prin urmare, înlocuirea notificată a unui singur angajament de cesionare are loc în contextul unei corecte puneri în aplicare a restului planului de restructurare.
            
         6.   CONCLUZIE
   
   
               (162)
            
            
               Pe baza evaluării de mai sus, îndoielile Comisiei cu privire la echivalența pachetului alternativ exprimată în decizia de inițiere au fost eliminate. Modificarea angajamentelor nu afectează concluzia la care s-a ajuns în decizia de restructurare și în decizia de restructurare modificată și, prin urmare, ajutorul de stat acordat întreprinderii RBS ar trebui să fie declarat compatibil cu piața internă în temeiul articolului 107 alineatul (3) litera (b) din TFUE.
            
         
               (163)
            
            
               În plus, Comisia concluzionează că ajutorul de stat potențial pentru beneficiari din pachetul alternativ ar trebui să fie declarat compatibil ca parte necesară a angajamentelor pe baza cărora măsurile de ajutor în favoarea RBS sunt declarate compatibile.
            
         ADOPTĂ PREZENTA DECIZIE:
   Articolul 1
   Înlocuirea angajamentului de cesionare a activității Rainbow cu pachetul alternativ notificat de Regatul Unit cu privire la RBS este compatibilă cu piața internă în sensul articolului 107 alineatul (3) litera (b) din Tratat. În consecință, se autorizează înlocuirea angajamentului de cesionare a activității Rainbow cu pachetul alternativ.
   Articolul 2
   Ajutorul de stat potențial pentru beneficiarii pachetului alternativ este compatibil cu piața internă în sensul articolului 107 alineatul (3) litera (b) din Tratat.
   Articolul 3
   Prezenta decizie se adresează Regatului Unit al Marii Britanii și al Irlandei de Nord.
   
      Adoptată la Bruxelles, 18 septembrie 2017.
      
         
            Pentru Comisie
         
         Margrethe VESTAGER
         
            Membru al Comisiei
         
      
   
   
      (1)  JO C 142, 5.5.2017, p. 8.
   
      (2)  JO C 119, 7.5.2010, p. 1.
   
      (3)  Pentru o listă completă a măsurilor de ajutor de stat aprobate, a se vedea considerentele 31-77 din decizia de restructurare.
   
      (4)  JO C 24, 23.1.2015, p. 4.
   
      (5)  Pentru o imagine de ansamblu a modificărilor solicitate, a se vedea considerentele 27-49 din decizia de restructurare modificată.
   
      (6)  Considerentul 73 din decizia de restructurare.
   
      (7)  Conform considerentului 73 din decizia de restructurare, piața serviciilor bancare pentru IMM-uri este definită ca segmentul de piață a serviciilor bancare care acoperă firmele cu o cifră de afaceri de până la 25 de milioane GBP, iar piața serviciilor bancare pentru întreprinderi de dimensiuni medii este definită ca segmentul de piață care acoperă firmele cu o cifră de afaceri cuprinsă între 25 de milioane GBP și un miliard GBP.
   
      (8)  Considerentul 93 din decizia de restructurare.
   
      (9)  Considerentul 28 și angajamentele modificate 3.1 și 3.2. litera A din anexa I la decizia de restructurare modificată.
   
      (10)  A se vedea nota de subsol 1.
   
      (11)  Această testare a pieței include interviurile desfășurate de autoritățile din Regatul Unit cu șase entități concurente mari, 12 entități concurente mai mici și șapte respondenți cu capital de risc și Fintech, precum și o cercetare comandată de RBS și efectuată de Charterhouse privind comportamentul clienților din perimetrul W&G în materie de schimbare a furnizorului. Entitățile concurente mari au fost CYBG PLC; Co-op Bank; Handelsbanken; Metro Bank; Santander UK PLC; și TSB Bank. Entitățile concurente mai mici au fost Aldermore Group PLC; Allied Irish Bank; Atom Bank; Cumberland Building Society; Danske Bank; Monzo; OakNorth Bank; Paragon Bank PLC; Shawbrook Bank; Starling Bank; Tesco Bank; și Virgin Money. Respondenții cu capital de risc și Fintech au fost British Business Bank Investments Limited; Business Growth Fund; Funding Circle; Louise Beaumont (expert fintech independent); Iwoca; Nesta; și Transferwise.
   
      (12)  O descriere detaliată a RBS se regăsește în considerentele 4-11 din decizia de restructurare modificată. Cifrele-cheie pro forma din 2008 până în 2016 sunt descrise în considerentele 7-10 din decizia de inițiere.
   
      (13)  În această decizie, Comisia utilizează rezultatele publicate de RBS în raportul anual și în conturile anuale pentru anul complet 2016.
   
      (14)  RWA reprezintă o metodă de măsurare a valorii activelor unei bănci, adaptate la risc. Această metodă de măsurare este utilizată pentru a stabili cerințele de capital.
   
      (15)  Considerentul 11 din decizia de restructurare modificată.
   
      (16)  Fonduri proprii de nivel 1 de bază fără drept de vot, astfel cum sunt descrise în considerentul 38 din decizia de restructurare.
   
      (17)  Comunicatul de presă al HMT: https://www.gov.uk/government/news/government-begins-sale-of-its-shares-in-the-royal-bank-of-scotland.
   
      (18)  Comunicatul de presă al RBS: http://otp.investis.com/clients/uk/rbs/RNS/regulatory-story.aspx?cid=365&newsid=580941.
   
      (19)  Comunicatul de presă al RBS: http://otp.investis.com/clients/uk/rbs1/rns1/regulatory-story.aspx?cid=365&newsid=687910.
   
      (20)  Raportul anual și conturile anuale pentru 2016-2017 ale UK Financial Investments Ltd.
   
      (21)  Descrise în considerentele 19-25 din decizia de inițiere.
   
      (22)  Entități financiare nou-intrate pe piață care concurează pentru oportunități de afaceri cu cele patru bănci naționale consacrate, care dețin cea mai mare cotă de piață (cotă de piață cumulată de 82 % în 2015) pe piața serviciilor bancare pentru IMM-uri și întreprinderi de dimensiuni medii din Regatul Unit.
   
      (23)  Organismul va fi înființat pentru a facilita și a supraveghea realizarea pachetului alternativ. Acesta va fi guvernat de „Contractul-cadru și de ajutor de stat”, un contract ce va fi încheiat între HMT, organism și RBS cu privire la angajamente.
   
      (24)  Luând în considerare costul de investiție inițial, costurile anuale de funcționare aferente pachetului alternativ, precum și pierderile de venituri legate de clienții care se transferă la alte bănci ca urmare a măsurii B, compensate prin eliberarea de capital asociată acestor clienți.
   
      (25)  Descrise în considerentele 37 și 38 din prezenta decizie.
   
      (26)  Cont curent de afaceri (business current accounts – „BCA”): înseamnă un cont propus mai degrabă întreprinderilor decât persoanelor fizice, care oferă facilitatea de a deține depozite, de a primi și de a face plăți prin cec și/sau prin card de debit, de a utiliza bancomate și de a face plăți regulate prin debitare directă și/sau prin ordin de plată programat, dar nu include (i) un cont în care fondurile bănești sunt deținute în depozit într-o altă monedă decât moneda oficială a Regatului Unit; sau (ii) un cont în care fondurile de credit sunt deținute și deduse din creanțe ipotecare sau dintr-un împrumut (altul decât o facilitate de tip „descoperit de cont”).
   
      (27)  Descrise în considerentele 37 și 38 din prezenta decizie.
   
      (28)  Similar desemnărilor reglementare conform secțiunii 166 din Financial Services and Markets Act 2000 (Legea din 2000 privind serviciile financiare și piețele).
   
      (29)  Descrise în considerentele 37 și 38.
   
      (30)  Tehnologie financiară sau Fintech este o linie de activitate bazată pe utilizarea de software pentru a presta servicii financiare, cum ar fi servicii de la persoană la persoană, servicii externalizate spre public etc.
   
      (31)  A se vedea nota de subsol 23.
   
      (32)  Finanțarea totală pentru înființarea și funcționarea organismului va fi de 20 de milioane GBP.
   
      (33)  Un serviciu gestionat de Bacs Payment Schemes Limited, care permite transferarea automată a tuturor acordurilor de plată la o nouă bancă și închiderea unui cont existent. A se vedea: https://www.currentaccountswitch.co.uk
   
      (34)  Termenii „Rainbow” și „W&G” se referă la același perimetru de activitate prevăzut în anexa 2 la Lista termenilor anexată deciziei de restructurare modificată.
   
      (35)  Clienți eligibili înseamnă clienții diviziei RBS cunoscută sub denumirea de W&G, care este un IMM.
   
      (36)  […] Secret de afaceri.
   
      (37)  Autoritățile din Regatul Unit au estimat un cost de punere în aplicare de 38 de milioane GBP, suportat de RBS, și un cost permanent suplimentar de profit redus de aproximativ […] GBP pe an.
   
      (38)  A se vedea nota de subsol 11.
   
      (39)  Observațiile au fost primite de la Santander UK plc, CYBG plc, Metro Bank PLC, Aldermore Bank plc, Masthaven Bank Ltd, Paragon Bank plc, Secure Trust Bank plc, Shawbrook Bank Ltd, Virgin Money plc, OakNorth Bank Ltd, Cumberland Building Society, Tide și RBS.
   
      (40)  Charterhouse Research a furnizat RBS o măsurare a cotei de piață pentru întreprinderi cu o cifră de afaceri de peste 25 de milioane GBP.
   
      (41)  Raportul principal de analiză a pieței de retail bancar al CMA, apendicele A8.1-16, figura 12.
   
      (42)  se vedea și considerentul 25 din decizia de inițiere.
   
      (43)  
   
      Sursă: Ancheta privind serviciile bancare pentru întreprinderi pentru al patrulea trimestru al anului 2016, efectuată de Charterhouse Research pentru IMM-urile cu cifră de afaceri cuprinsă între 0 și 25 de milioane GBP. Date ponderate pe o perioadă de 12 luni. Date considerate, în funcție de regiune și de cifra de afaceri, ca fiind reprezentative pentru întreprinderile din Regatul Unit. Dimensiune totală estimată a pieței de […].
   
      (44)  A se vedea nota de subsol 23.
   
      (45)  Raportul final de analiză a pieței de retail bancar al CMA (9 august 2016): https://www.gov.uk/cma-cases/review-of-banking-for-small-and-medium-sized-businesses-smes-in-the-uk
   
      (46)  RBS a solicitat Charterhouse să realizeze o cercetare în rândul clienților IMM eligibili din perimetrul W&G pentru a explora atitudinea acestora față de schimbarea furnizorului și impactul stimulentelor asupra probabilității ca aceștia să schimbe furnizorul. Cercetarea s-a axat pe clienții serviciilor bancare pentru întreprinderi, care reprezintă […] din cei […] de clienți din perimetrul W&G. Cercetarea a fost atât cantitativă (cu un eșantion reprezentativ de […] de clienți intervievați), cât și calitativă ([…] de interviuri aprofundate).
   
      (47)  Răspunsul RBS la decizia de inițiere, punctul 4.12.
   
      (48)  Raportul final de analiză a pieței de retail bancar al CMA, punctul 8.169.
   
      (49)  Raportul final de analiză a pieței de retail bancar al CMA, punctul 17.19.
   
      (50)  Raportul final de analiză a pieței de retail bancar al CMA, punctul 17.14.
   
      (51)  Include costul de investiție inițial de 425 de milioane GBP al Fondului pentru capacități și inovare (considerentul 43), finanțarea pentru înființarea și funcționarea organismului în valoare de 20 de milioane GBP (nota de subsol 31), costul de investiție inițial de 350 de milioane GBP al Schemei de stimulente pentru schimbarea furnizorului (considerentul 13) și cheltuielile de funcționare estimate pentru punerea în aplicare de către RBS în valoare de 38 de milioane GBP (nota de subsol 36).
   
      (52)  Autoritățile din Regatul Unit estimează un cost continuu de profit redus de aproximativ […] GBP pe an (nota de subsol 36).
   
      (53)  Astfel cum se analizează în secțiunea 5.2 din prezenta decizie.
   
      (54)  Considerentul 65 din decizia de restructurare modificată.
   
      (55)  Comunicare a Comisiei privind restabilirea viabilității și evaluarea măsurilor de restructurare luate în sectorul financiar, în contextul crizei actuale, în conformitate cu normele privind ajutoarele de stat (JO C 195, 19.8.2009, p. 9).
   
      (56)  Profitul din exploatare al W&G a fost de 345 de milioane GBP în 2016, 431 de milioane GBP în 2015, 467 de milioane GBP în 2014 (sursa: analiză pe segmente, rapoarte anuale RBS).
   
      (57)  Considerentul 10 din decizia de inițiere.
   
      (58)  http://investors.rbs.com/~/media/Files/R/RBS-IR/results-center/rbs-group-announcement-04-08-2017.pdf.
   
      (59)  Considerentul 78 din decizia de restructurare modificată.
   
      (60)  Considerentul 82 din decizia de restructurare modificată.
   
      (61)  Considerentul 238 din decizia de restructurare.
   
      (62)  Considerentul 29 din decizia de restructurare modificată.
   
      (63)  Astfel cum se descrie în considerentele 26-43 din prezenta decizie.
   
      (64)  RBS, Lloyds Banking Group, HSBC și Barclays.
   
      (65)  Schema de stimulente pentru schimbarea furnizorului este descrisă în detaliu în considerentele 44-58 din prezenta decizie.
   
      (66)  Descrisă în considerentul 82 litera (a) și în nota de subsol 45.
   
      (67)  Astfel cum se descrie în considerentul 83 litera (a).
   
      (68)  Astfel cum se descrie în considerentul 78.
   
      (69)  Descrise în considerentul 51.
   
      (70)  Astfel cum se descrie în considerentele 122 și 123 din decizia de inițiere.
   
      (71)  Cifrele între paranteze pătrate pentru cesionarea Rainbow și pachetul alternativ actualizat includ pierderile cotei de piață începând cu al patrulea trimestru al anului 2011.
   
      (72)  Cifrele între paranteze pătrate pentru cesionarea Rainbow și pachetul alternativ actualizat includ suma de [1-3] miliarde GBP reprezentând costuri suportate deja.
   
      (73)  A se vedea considerentul 68.
   
      (74)  Pe baza datelor provenite de la Charterhouse Research și furnizate de autoritățile din Regatul Unit (a se vedea nota de subsol 42).
   
      (75)  Comisia constată că nu sunt disponibile date separate pentru segmentul de întreprinderi de dimensiuni medii și, prin urmare, cota de piață a clienților cu o cifră de afaceri de peste 25 de milioane GBP este utilizată ca indicator al cotei de piață.
   
      (76)  Pe baza datelor provenite de la Charterhouse Research și furnizate de autoritățile din Regatul Unit.
   
      (77)  În cadrul feedbackului primit în urma deciziei de inițiere.
   
      (78)  Suma de [1-3] miliarde GBP a fost reconciliată cu costurile efective contabilizate în cadrul programului W&G de către un consultant extern.
   
      (79)  Tabelul 3 indică pierderea de capital totală directă rezultată din diversele alternative. Pierderea de capital totală la adunarea costului de [1-3] GBP suportat deja de RBS este indicată între paranteze drepte.
   
      (80)  Decizia de restructurare nu cuprindea o estimare a costului de investiție al cesionării activității Rainbow. Cu toate acestea, este rezonabil să se estimeze utilizarea estimării costului de investiție pe care l-ar genera vânzarea activității Rainbow dacă aceasta se realizează, care a fost cuantificat de autoritățile din Regatul Unit. Costul pe care RBS l-a suportat începând din 2009 pentru respectarea angajamentelor de cesionare se ridică la [1-3] miliarde GBP. Inclusiv costul total de [1-3] miliarde GBP, pierderea de capital totală cuprinsă între […] GBP și […] GBP depășește semnificativ costul de investiție de […] GBP pe care lar fi generat pierderea rezultată din cesionarea activității Rainbow.